## Rješenje Agencije za zaštitu tržišnog natjecanja klasa: UP/I 030-02/2008-01/67 urbroj: 580-02-09-70-45 od 24. rujna 2009.

### NN 150/2009 (16.12.2009.), Rješenje Agencije za zaštitu tržišnog natjecanja klasa: UP/I 030-02/2008-01/67 urbroj: 580-02-09-70-45 od 24. rujna 2009.

AGENCIJA ZA ZAŠTITU TRŽIŠNOG NATJECANJA

3668

Agencija za zaštitu tržišnog natjecanja na temelju članaka 9., 34. i 35. stavka 1. točke 2. i 5. i članka 57. točke 1. Zakona o zaštiti tržišnog natjecanja (»Narodne novine«, broj 122/03), te odredaba Uredbe o skupnom izuzeću sporazuma o distribuciji i servisiranju motornih vozila (»Narodne novine«, broj 105/04) u upravnom postupku pokrenutom po službenoj dužnosti radi utvrđivanja sprječavanja, ograničavanja ili narušavanja tržišnog natjecanja sklapanjem zabranjenih sporazuma, protiv poduzetnika ADRIA LADA d.o.o. za vanjsku trgovinu i zastupanje stranih tvrtki, sa sjedištem u Zagrebu, Petrinjska 2, zastupanog po A. D. i Z. G., odvjetnicama iz odvjetničkog društva D. & P., sa sjedištem u Z., na temelju odluke Vijeća za zaštitu tržišnog natjecanja s 24. sjednice, održane 24. rujna 2009., po službenoj dužnosti donosi

RJEŠENJE

1. Utvrđuje se da poduzetnik ADRIA LADA d.o.o., sa sjedištem u Zagrebu, Petrinjska 2, ovlašteni distributer i serviser motornih vozila marke »LADA« na teritoriju Republike Hrvatske u razdoblju od 28. svibnja 2007. do 1. veljače 2009., nije organizirao ovlaštenu distribucijsku i servisnu mrežu motornih vozila marke »LADA« u skladu s Uredbom o skupnom izuzeću sporazuma o distribuciji i servisiranju motornih vozila, pa je na taj način u tom razdoblju sklapanjem zabranjenih sporazuma opisanih u točki 2., 3. i 5. izreke ovoga rješenja ograničio tržišno natjecanje na mjerodavnim tržištima pružanja usluga popravka i održavanja motornih vozila i nabave rezervnih dijelova.

2. Zabranjenim sporazumom u smislu članka 9. Zakona o zaštiti tržišnog natjecanja utvrđuju se odredbe V., XIII., XVII., XXVIII. i XXIX. Ugovora o održavanju automobila Lada, koje je poduzetnik ADRIA LADA d.o.o. sklapao s više poduzetnika, i to kako slijedi:

– Ugovor o održavanju automobila Lada br. 04, sklopljen 11. lipnja 1997. s poduzetnikom MARTINKO AUTO SERVIS VOZILA I TRGOVINA vl. Krunoslav Martinko, sa sjedištem u Pregradi, Gajeva 16,

– Ugovor o održavanju automobila Lada br. 08, sklopljen 16. lipnja 1997. s poduzetnikom PIK VRBOVEC AUTO SERVIS d.o.o., sa sjedištem u Vrbovcu, 1. svibnja 3 (sada poduzetnik AUTOCENTAR VRBOVEC, d.o.o.),

– Ugovor o održavanju automobila Lada br. 09, sklopljen 1. srpnja 1997. s poduzetnikom AUTO LAD d.d., sa sjedištem u Splitu, Dubrovačka ulica 1 (sada poduzetnik AUTO HRVATSKA d.d.),

te odredbe V., XIII., XVII. i XXIX. Ugovora o održavanju automobila Lada br. 25, koji je poduzetnik ADRIA LADA d.o.o. sklopio 20. travnja 2005. s poduzetnikom AUTOMEHANIČARSKI OBRT DENIS vl. Denis Peričić, sa sjedištem u Zadru, Put Bokanjca 126a,

a riječ je o odredbama kojima se ograničava pristup mjerodavnom tržištu, izravno određuju daljnje prodajne cijene i primjenjuju nejednaki uvjeti na istovrsne poslove s različitim poduzetnicima, čime ih se dovodi u nepovoljniji položaj u odnosu na konkurenciju, kako slijedi:

a) Članak V. Ugovora o održavanju automobila Lada kojim se poduzetnik obvezuje da bez prethodne pisane suglasnosti poduzetnika ADRIA LADA d.o.o. neće obavljati usluge održavanja vozila iz drugog programa odnosno marke, a koji je suprotan odredbi članka 14. stavka 1. točke c) Uredbe o skupnom izuzeću sporazuma o distribuciji i servisiranju motornih vozila,

b) Članak XIII. Ugovora o održavanju automobila Lada kojim se poduzetnik obvezuje sve rezervne dijelove za motorna vozila marke »LADA« nabavljati isključivo od poduzetnika ADRIA LADA d.o.o., a koji je suprotan odredbi članka 12. stavka 1. točke d) Uredbe o skupnom izuzeću sporazuma o distribuciji i servisiranju motornih vozila,

c) Članak XVII. Ugovora o održavanju automobila Lada kojim se utvrđuje fiksna cijena radnog sata popravka vozila u jamstvenom roku, a koji je suprotan odredbi članka 10. stavka 1. točke a) Uredbe o skupnom izuzeću sporazuma o distribuciji i servisiranju motornih vozila,

d) Članak XXVIII. Ugovora o održavanju automobila Lada kojim se ugovor zaključuje na rok od 1 (jedne) godine te kojim se određuje otkazni rok od 2 (dva) mjeseca, a koji je suprotan odredbi članka 9. stavka 1. točke a) Uredbe o skupnom izuzeću sporazuma o distribuciji i servisiranju motornih vozila,

e) Članak XXIX. Ugovora o održavanju automobila Lada kojim se kao razlozi jednostranog raskida Ugovora navode proširenje servisa na vozila iz drugog programa, što je suprotno odredbi članka 14. stavka 1. točke c) Uredbe o skupnom izuzeću sporazuma o distribuciji i servisiranju motornih vozila, te ugradnja neoriginalnih dijelova ili dijelova drugog dobavljača, što je suprotno odredbi članka 12. stavka 1. točke d) Uredbe o skupnom izuzeću sporazuma o distribuciji i servisiranju motornih vozila.

3. Zabranjenim sporazumom u smislu članka 9. Zakona o zaštiti tržišnog natjecanja, u razdoblju od 28. svibnja 2007. do 1. veljače 2009., utvrđuju se odredbe točaka 2.5., 3.3. i 7. »Organizacijskih uputstava za provođenje servisa na automobilima Lada u jamstvenom roku«, koja čine Prilog broj 2 Ugovora o održavanju automobila Lada i koja ujedno predstavljaju i kriterije poduzetnika ADRIA LADA d.o.o. za primanje poduzetnika u sustav ovlaštenih servisera motornih vozila marke »LADA«, a kojim odredbama se za usluge izvan jamstvenog roka ovlaštenim serviserima nameće obveza uporabe isključivo originalnih rezervnih dijelova, što je u suprotnosti s odredbom članka 12. stavka 1. točke d) Uredbe o skupnom izuzeću sporazuma o distribuciji i servisiranju motornih vozila.

4. Ništave su, ex lege, odredbe ugovora koje su utvrđene zabranjenim sporazumima u točki 2. i 3. izreke ovoga rješenja.

5. Utvrđuje se da je poduzetnik ADRIA LADA d.o.o., u razdoblju od 28. svibnja 2007. do 17. prosinca 2008., pri sklapanju ugovora sa ovlaštenim serviserima primjenjivao nejednake uvjete jer nije svim zainteresiranim poduzetnicima učinio javno dostupnim kriterije za primanje u svoj odabrani kvalitativni sustav servisiranja motornih vozila marke »LADA«, odnosno te kriterije primjenjivao je na diskriminirajući način što je imalo za posljedicu onemogućavanje pristupa tržištu servisiranja motornih vozila marke »LADA« poduzetniku SPID d.o.o. za servis, prodaju i doradu, sa sjedištem u Zagrebu, Savica-Šanci 111 te svim ostalim zainteresiranim poduzetnicima koji zadovoljavaju te kriterije i suprotno je odredbi članka 3. stavka 5. Uredbe o skupnom izuzeću sporazuma o distribuciji i servisiranju motornih vozila, pa ih je na taj način doveo u nepovoljan položaj u odnosu na njihove konkurente u smislu članka 9. Zakona o zaštiti tržišnog natjecanja.

6. Ovim rješenjem ukida se rješenje Agencije za zaštitu tržišnog natjecanja o privremenoj mjeri, klase: UP/I 030-02/2008-01/67, urbroja: 580-02-08-70-03, od 17. prosinca 2008. (»Narodne novine«, broj: 6/09).

7. Ovo rješenje bit će objavljeno u »Narodnim novinama«.

Obrazloženje

I. ZAHTJEV ZA POKRETANJE POSTUPKA UTVRĐIVANJA SPRJEČAVANJA, OGRANIČAVANJA ILI NARUŠAVANJA TRŽIŠNOG NATJECANJA

Agencija za zaštitu tržišnog natjecanja (dalje: Agencija), zaprimila je 20. veljače 2008. podnesak poduzetnika SPID d.o.o. za servis, prodaju i doradu, sa sjedištem u Zagrebu, Savica-Šanci 111, zastupanog po g. Draženu Rzouneku, direktoru (dalje: SPID d.o.o.) u kojem se u bitnome navodi kako poduzetnik ADRIA LADA d.o.o. za vanjsku trgovinu i zastupanje stranih tvrtki, sa sjedištem u Zagrebu, Petrinjska 2 (dalje: ADRIA LADA d.o.o.) uskraćuje poduzetniku SPID d.o.o. informacije o potrebnim uvjetima za stjecanje statusa ovlaštenog servisnog centra ili servisno-prodajnog centra za vozila marke »LADA«.

U predmetnom podnesku poduzetnik SPID d.o.o. konkretno pojašnjava kako je u više navrata pisanim i usmenim putem bezuspješno pokušao kontaktirati poduzetnika ADRIA LADA d.o.o. kako bi se informirao o uvjetima koji su potrebni za ulazak u mrežu ovlaštenih distributera i servisera motornih vozila marke »LADA«.

Agencija je prihvatila podnesak poduzetnika SPID d.o.o. od 20. veljače 2008. kao inicijativu, u smislu članka 124. stavka 2. Zakona o općem upravnom postupku (»Narodne novine«, broj 53/91 i 103/96, dalje: ZoUP), za pokretanje postupka po službenoj dužnosti ocjene svih sporazuma koje je poduzetnik ADRIA LADA d.o.o. sklopio s određenim brojem poduzetnika na teritoriju Republike Hrvatske u vezi s distribucijom i servisiranjem motornih vozila marke »LADA«.

II. PROPISI PRIMIJENJENI U TIJEKU POSTUPKA PRED AGENCIJOM

Agencija je u provedbi predmetnog upravnog postupka primijenila odredbe Zakona o zaštiti tržišnog natjecanja (»Narodne novine«, broj 122/03; dalje: ZZTN) te odredbe ZoUP kojim se uređuju pitanja provedbe upravnog postupka pred Agencijom u dijelu koji nije propisan odredbama ZZTN.

Nadalje, Agencija je primijenila i podzakonske akte, i to Uredbu o skupnom izuzeću sporazuma o distribuciji i servisiranju motornih vozila (»Narodne novine«, broj 105/2004; dalje: Uredba o motornim vozilima), kao i Uredbu o načinu utvrđivanja mjerodavnog tržišta (»Narodne novine«, broj 51/2004; dalje: Uredba o mjerodavnom tržištu).

Uredba o motornim vozilima stupila je na snagu 6. kolovoza 2004. Navedenom uredbom propisani su uvjeti za skupno izuzeće sporazuma o distribuciji i servisiranju motornih vozila, određeni su uvjeti koje sporazumi moraju sadržavati, ograničenja ili uvjeti koje takvi sporazumi ne smiju sadržavati, te drugi uvjeti koji se moraju ispuniti za skupno izuzeće tih sporazuma od primjene odredbi članka 9. ZZTN koja uređuje zabranjene sporazume.

Člankom 35. stavkom 3. ZZTN propisano je da Agencija u ocjeni svih oblika sprječavanja, ograničavanja ili narušavanja tržišnog natjecanja, u skladu s člankom 70. Sporazuma o stabilizaciji i pridruživanju između Europskih zajednica i njihovih država članica i Republike Hrvatske (»Narodne novine – Međunarodni ugovori«, broj 14/01; dalje: SSP), na odgovarajući način primjenjuje kriterije koji proizlaze iz pravilne primjene pravila o tržišnom natjecanju u Europskim zajednicama. Člankom 70. stavkom 2. SSP, koji je stupio na snagu 1. veljače 2005., određuje se da će se svako ponašanje suprotno pravilima tržišnog natjecanja ocjenjivati na temelju kriterija koji proizlaze iz primjene pravila o tržišnom natjecanju u Zajednici, posebice članaka 81., 82. i 86. Ugovora o osnivanju Europske zajednice i instrumenata za tumačenje koje su usvojile njezine institucije.

Slijedom navedenog, Agencija je izvršila uvid u odredbe Uredbe Komisije (EZ) broj 1400/2002 od 31. srpnja 2002. o primjeni članka 81 (3) Ugovora na kategorije vertikalnih sporazuma i usklađenu praksu u sektoru motornih vozila (dalje: Uredba Komisije EZ broj 1400/2002). Navedena Uredba Komisije EZ broj 1400/2002, kao i Brošura s objašnjenjima Komisije (EZ) o primjeni članka 81 (3) Ugovora na kategorije vertikalnih sporazuma i usklađena djelovanja u sektoru motornih vozila (dalje: Brošura Komisije EZ) služe kao interpretativni instrumenti za primjenu hrvatskih propisa, u slučaju pravnih praznina ili dvojbi u tumačenju tih propisa, u smislu članka 35. stavka 3. ZZTN.

Također, Agencija je izvršila i uvid u kriterije iz Obavijesti Komisije – Smjernice za primjenu članka 81. stavka 3. Ugovora (odgovarajući članak 10. ZZTN), koje služe kao interpretativni instrument za primjenu članka 10. ZZTN.

Svi navedeni dokumenti objavljeni su u prijevodu na hrvatskom jeziku na službenim internetskim stranicama Agencije: http://www.aztn.hr/uredbe\_vlade.htm.

III. PRETHODNO ISPITIVANJE STANJA NA MJERODAVNOM TRŽIŠTU

Dana 28. veljače 2008. od poduzetnika ADRIA LADA d.o.o. zatražena je dostava ugovora o distribuciji i servisiranju motornih vozila marke »LADA«, kao i dostava pisanih očitovanja i dodatne dokumentacije, u svrhu utvrđivanja postojanja uvjeta za pokretanje postupka ocjene sporazuma u smislu članka 41. stavka 1. i članka 46. ZZTN, a u vezi s člankom 9. ZZTN.

Poduzetnik ADRIA LADA d.o.o. u podnesku od 7. ožujka 2008. naveo je kako s proizvođačem motornih vozila marke »LADA« nema zaključen ugovor o distribuciji za 2008. godinu, budući da je raniji ugovor istekao 31. prosinca 2007. godine, te da, sukladno navedenom, poduzetnik SPID d.o.o. nije dobio odgovor na upit. Također je naveo kako ne raspolaže dokumentacijom koju je Agencija zatražila dopisom od 28. veljače 2008.

Radi utvrđivanja činjenica u konkretnom slučaju, Agencija je dopisom od 17. travnja 2008. zatražila od Udruženja trgovine motornim vozilima i dijelovima, koje djeluje pri Hrvatskoj gospodarskoj komori, očitovanje o tome raspolaže li navedeno Udruženje podacima o zastupnicima i distributerima motornih vozila za teritorij Republike Hrvatske te o statusu poduzetnika ADRIA LADA d.o.o.

Podnesak Udruženja trgovine motornim vozilima i dijelovima zaprimljen je u Agenciji 28. travnja 2008. U njemu se pojašnjava kako je Udruženje trgovine motornim vozilima i dijelovima oblik strukovnog organiziranja i povezivanja svih trgovačkih društava koja se bave trgovinom motornim vozilima, dijelovima i priborom za motorna vozila, motociklima te trgovinom motornim gorivima i mazivima. Sukladno registraciji tvrtke, odnosno djelatnosti koju obavlja te Odluci o strukovnim udruženjima u Hrvatskoj gospodarskoj komori, poduzetnik ADRIA LADA d.o.o. član je Udruženja trgovine motornim vozilima i dijelovima. Što se tiče popisa dobavljača – uvoznika koji su ovlašteni izdavati potvrde proizvođača, u podnesku se navodi kako se isti može zatražiti od Državnog zavoda za mjeriteljstvo.

Agencija je dopisom od 29. travnja 2008. zatražila od poduzetnika ADRIA LADA d.o.o. dostavu preslika Sporazuma o distribuciji za kojeg je taj poduzetnik u podnesku od 7. ožujka 2008. naveo da je istekao 31. prosinca 2007.

Poduzetnik ADRIA LADA d.o.o. dostavio je 7. svibnja 2008. djelomični preslik zatraženog ugovora o distribuciji i dodatnu dokumentaciju na stranom jeziku. Budući da navedeni dokumenti nisu bili dostavljeni u ovjerenom prijevodu na hrvatski jezik, Agencija je dopisom od 14. svibnja 2008. zatražila od poduzetnika ADRIA LADA d.o.o. dostavu navedenih dokumenata u ovjerenom prijevodu na hrvatski jezik, što je poduzetnik ADRIA LADA d.o.o. i učinio podneskom od 9. lipnja 2008.

Od Državnog zavoda za mjeriteljstvo Agencija je 14. svibnja 2008. zatražila očitovanje o tome je li poduzetnik ADRIA LADA d.o.o. ovlašteni zastupnik i distributer motornih vozila marke »LADA« za Republiku Hrvatsku te je li isti poduzetnik pravna osoba ovlaštena za homologaciju.

Očitovanje Državnog zavoda za mjeriteljstvo zaprimljeno je u Agenciji 29. svibnja 2008. Iz priloženih dokumenata je utvrđeno da je poduzetnik JSC AVTOVAZ, sa sjedištem u Toljatiju, Južni Šose 36, Rusija (dalje: JSC AVTOVAZ, Rusija), proizvođač motornih vozila marke »LADA« 16. travnja 2007. Državnom zavodu za mjeriteljstvo uputio dopis kojim ovlašćuje poduzetnika ADRIA LADA d.o.o. na zastupanje pred Vladinim institucijama, na provedbu postupka homologacije, na izdavanje izjava o homologaciji, kao i na izdavanje proizvođačevih certifikata za motorna vozila marke »LADA« u Republici Hrvatskoj. U istom dopisu, poduzetnik JSC AVTOVAZ, Rusija, naveo je kako danom izdavanja tog ovlaštenja prestaju prijašnja ovlaštenja dana poduzetnicima [...], [...] i [...], kao i njihovo pravo na uporabu imena »LADA«.

Uvidom u podnesak poduzetnika ADRIA LADA d.o.o. od 9. lipnja 2008., dostavljenom kao odgovor na zahtjev Agencije od 14. svibnja 2008., utvrđeno je kako je 28. svibnja 2007. poduzetnik ADRIA LADA d.o.o. sklopio s poduzetnikom JSC AVTOVAZ, Rusija Distribucijski sporazum glede prodaje OF ISC AVTOVAZ proizvoda na stranom tržištu broj: 191/00232934/070020 (dalje: Distribucijski sporazum) na neodređeno vrijeme te tako stekao status ovlaštenog uvoznika, distributera i servisera motornih vozila marke »LADA« za Republiku Hrvatsku.

Također, uvidom u dokumentaciju dostavljenu u privitku navedenog podneska, utvrđeno je kako je poduzetnik JSC AVTOVAZ, Rusija u dva navrata obavijestio poduzetnika ADRIA LADA d.o.o. o raskidu navedenog Distribucijskog sporazuma, prvo dopisom od 4. veljače 2008., gdje se kao datum raskida navodi 11. veljače 2009., a potom dopisom od 5. veljače 2008., gdje se kao datum raskida navodi 1. veljače 2009. Poduzetnik JSC AVTOVAZ, Rusija u svom dopisu raskid predmetnog ugovora obrazlaže reorganizacijom distribucijske mreže u Europi te poduzetnika ADRIA LADA d.o.o. upućuje da se obrati povezanom društvu LADA DISTRIBUTION & MARKETING LIMITED, sa sjedištem u Limassolu, Cipar (dalje: LADA DISTRIBUTION & MARKETING LIMITED, Cipar).

Agencija je dopisom od 23. lipnja 2008. zatražila od poduzetnika ADRIA LADA d.o.o. dostavu potpunog Distribucijskog sporazuma u ovjerenom prijevodu na hrvatski jezik, pisano očitovanje u svezi s kontradiktornim izjavama o raskidu predmetnog Distribucijskog sporazuma, kao i pravni temelj kojim poduzetnik ADRIA LADA d.o.o. dokazuje navod od 6. ožujka 2008., kako nema sklopljen Distribucijski sporazum za 2008., budući da je isti, prema njegovim navodima, istekao 31. prosinca 2007.

Poduzetnik ADRIA LADA d.o.o. dostavio je 23. srpnja 2008. Agenciji ovjereni prijevod Distribucijskog sporazuma sklopljenog 28. svibnja 2007. s poduzetnikom JSC AVTOVAZ, Rusija, a dana 29. srpnja 2008. dopis poduzetnika JSC AVTOVAZ, Rusija od 22. srpnja 2008. kojim poduzetnik JSC AVTOVAZ, Rusija obavještava treće osobe o tome da poduzetnici JSC AVTOVAZ, Rusija i ADRIA LADA d.o.o., radi reorganizacije rada prodaje, nemaju među sobom sklopljen kupoprodajni ugovor glede automobila marke »LADA« za 2008. godinu.

Slijedom navedenog, Agencija je 5. rujna 2008. zatražila od poduzetnika ADRIA LADA d.o.o. dodatne informacije vezane uz pravni temelj kupnje motornih vozila marke »LADA«, sustav distribucije koji poduzetnik ADRIA LADA d.o.o. primjenjuje prema poduzetnicima koji distribuiraju i/ili servisiraju motorna vozila marke »LADA« na teritoriju Republike Hrvatske, ugovore koje poduzetnik ADRIA LADA d.o.o. ima sklopljene s ovlaštenim distributerima i/ili serviserima motornih vozila marke »LADA« na teritoriju Republike Hrvatske te očitovanje o načinu objave kriterija za ulazak poduzetnika u mrežu distribucijskog sustava poduzetnika ADRIA LADA d.o.o.

Dopisom od 5. rujna 2008. Agencija je također pozvala poduzetnika [...] da dostavi pisano očitovanje o tome je li ovlašteni distributer i/ili serviser motornih vozila marke »LADA« te ima li sklopljen sporazum s poduzetnikom ADRIA LADA d.o.o. radi obavljanja djelatnosti ovlaštenog distributera i/ili servisera motornih vozila marke »LADA«, kao i da o tome priloži odgovarajuće dokaze.

Nadalje, istog je dana Agencija zatražila od poduzetnika SPID d.o.o. očitovanje i dokaze kojima potvrđuje navod kako je od poduzetnika ADRIA LADA d.o.o. zatražio podatke u svezi s uvjetima, odnosno kriterijima koje moraju ispuniti distributeri i/ili serviseri radi ulaska u mrežu ovlaštenih distributera i/ili servisera motornih vozila marke »LADA« na teritoriju Republike Hrvatske.

Poduzetnik SPID d.o.o. u podnesku zaprimljenom u Agenciji 17. rujna 2008. dostavio je zatraženo očitovanje te kao dokaz priložio dopis od 31. siječnja 2008. kojim od poduzetnika ADRIA LADA d.o.o. traži podatke o potrebnim uvjetima. Budući da nije bilo moguće uspostaviti telefonsku komunikaciju s poduzetnikom ADRIA LADA d.o.o., poduzetnik SPID d.o.o. navodi kako je isto pokušao učiniti pisanim putem, pa ponovno pisanim putem s povratnicom od 1. veljače 2008. Dokaze o navedenom poduzetnik SPID d.o.o. dostavio je u privitku podneska. Nakon nemogućnosti uspostavljanja komunikacije, poduzetnik SPID d.o.o. naveo je kako je zatražio pomoć od Agencije.

Očitovanje poduzetnika [...] zaprimljeno je u Agenciji 22. rujna 2008. U njemu taj poduzetnik navodi kako je ovlašteni distributer i serviser motornih vozila marke »LADA« za Republiku Hrvatsku temeljem ugovora br. [...] zaključenog [...] 2008. s prodavateljem LADA DISTRIBUTION & MARKETING LIMITED, Cipar, koji je dostavio u privitku. Nadalje, navodi kako nije ni u kakvom ugovornom odnosu s poduzetnikom ADRIA LADA d.o.o. Uvidom u dostavljeni Ugovor Agencija je utvrdila kako nije riječ o ugovoru o distribuciji, već je riječ o kupoprodajnom ugovoru kojeg je poduzetnik [...] sklopio s poduzetnikom LADA DISTRIBUTION & MARKETING LIMITED, Cipar. Iz sadržaja predmetnog ugovora ne proizlazi da je poduzetnik [...] ovlašteni dobavljač »LADA« vozila za teritorij Republike Hrvatske. Predmetni ugovor ne sadrži obvezu i ovlaštenje poduzetnika [...] za organiziranje distributivne i servisne mreže na teritoriju Republike Hrvatske.

Dana 23. rujna 2008. poduzetnik ADRIA LADA d.o.o. dostavio je podnesak kojim se očitovao na zahtjev Agencije od 5. rujna 2008. U njemu navodi kako primjenjuje kvalitativni selektivni distribucijski sustav za servisere, u smislu članka 3. Uredbe o motornim vozilima, dok s distributerima vozila ne posluje temeljem pisanih ugovora o distribuciji. Nadalje, unatoč prethodno dostavljenom Distribucijskom ugovoru na neodređeno vrijeme, te dostavljenoj obavijesti poduzetnika JSC AVTOVAZ, Rusija od 5. veljače 2008. o raskidu tog ugovora s danom 1. veljače 2009. godine, navodi kako na dan sastavljanja podneska nema zaključen ugovor o distribuciji s proizvođačem motornih vozila marke »LADA«, a pravni temelj kupnje motornih vozila i originalnih rezervnih dijelova od društva kćeri proizvođača su ponuda i račun. Također, unatoč navedenom, poduzetnik ADRIA LADA d.o.o. navodi kako raspolaže kriterijima ulaska poduzetnika u mrežu distribucijskog sustava, koje objavljuje na zahtjev servisera, na taj način stavljajući ih njima na raspolaganje. U privitku podneska poduzetnik ADRIA LADA d.o.o. dostavio je popis poduzetnika koji temeljem suradnje s njim distribuiraju i/ili servisiraju motorna vozila marke »LADA« na teritoriju Republike Hrvatske, kao i važeći ugovor o održavanju vozila, kakvog je u jednakom sadržaju sklopio sa serviserima s dostavljenog popisa. Prodaju vozila poduzetnik ADRIA LADA d.o.o. vrši isključivo putem posrednika na način da zainteresiranom kupcu na njegovo ime ispostavlja ponudu i račun, dok posredniku izdaje potvrdu (revers) o predaji predmetnog vozila za koje je ispostavljena ponuda i račun neposredno kupcu. Iz tih razloga poduzetnik ADRIA LADA d.o.o., prema njegovim navodima, nema potrebu za zaključivanjem ugovora o prodaji automobila s distributerima.

S obzirom na navode poduzetnika ADRIA LADA d.o.o. o postojećoj mreži servisera i distributera, Agencija je 29. rujna 2008. zatražila od poduzetnika ADRIA LADA d.o.o. dostavu preslika svih ugovora koje ima sklopljene s ovlaštenim distributerima i/ili serviserima motornih vozila marke »LADA« na teritoriju Republike Hrvatske, preslik kriterija za ulazak poduzetnika u njegovu distribucijsku mrežu te pisano očitovanje o tome je li zaprimio dopis poduzetnika SPID d.o.o. od 31. siječnja 2008. i na koji način se na njega očitovao.

Dopisima od 29. rujna 2008., Agencija je također zatražila pisano očitovanje i dostavu podataka o pravnoj osnovi suradnje, kao i o kriterijima na temelju kojih su primljeni u distribucijski i/ili servisni sustav, od svih poduzetnika koje je poduzetnik ADRIA LADA d.o.o. naveo kao poduzetnike s kojima je sklopio sporazum o prodaji ili održavanju motornih vozila marke »LADA».

Agencija je 3. listopada 2008. zaprimila pisano očitovanje poduzetnika AUTOCENTAR VRBOVEC d.o.o., sa sjedištem u Vrbovcu, 1. svibnja 3 (dalje: AUTOCENTAR VRBOVEC d.o.o.) iz kojeg proizlazi kako je na temelju Ugovora o prodaji automobila Lada br. 04 i Ugovora o održavanju automobila Lada br. 08, oba zaključena 16. lipnja 1997., s poduzetnikom ADRIA LADA d.o.o., poduzetnik AUTOCENTAR VRBOVEC d.o.o. ovlašteni distributer i serviser motornih vozila marke »LADA«. Tehnički uvjeti koji se moraju ispuniti definirani su u točki III. navedenog ugovora. U naknadnom dopisu, koji je Agencija zaprimila 10. listopada 2008., poduzetnik AUTOCENTAR VRBOVEC d.o.o. napominje kako je dodatnom provjerom utvrdio kako je Ugovor o prodaji automobila Lada br. 04 prestao važiti 31. prosinca 2006. te kako trenutno obavlja isključivo usluge posredovanja za poduzetnika ADRIA LADA d.o.o., a za koje usluge poduzetniku ADRIA LADA d.o.o. ispostavlja račune.

Dana 7. listopada 2008. Agencija je zaprimila podnesak poduzetnika ADRIA LADA d.o.o. u kojem dostavlja preslike zatraženih ugovora te navodi da su »Organizacijska uputstva za provođenje servisa na automobilima Lada u jamstvenom roku« (dalje: Organizacijska uputstva), dostavljena Agenciji u privitku podneska od 19. rujna 2008. jedini kriterij za ulazak poduzetnika u mrežu distribucijskog sustava poduzetnika ADRIA LADA d.o.o. Nadalje, navodi kako je zaprimio dopis poduzetnika SPID d.o.o., a na njega se očitovao putem telefona te je poduzetnika SPID d.o.o. izvijestio kako do daljnjega nije moguće dobiti kriterije za ulazak novih servisera budući da sam poduzetnik ADRIA LADA d.o.o. nema jasne kriterije na temelju kojih može nastaviti prodaju vozila marke »LADA«, a sve s obzirom na problem oko zaključenja ugovora o distribuciji. Također, navodi kako je poduzetnik SPID d.o.o. upoznat s činjenicom da poduzetnik ADRIA LADA d.o.o. nije u novije vrijeme zaključio niti jedan novi ugovor o servisiranju niti je to u mogućnosti učiniti.

Očitovanje poduzetnika AMBRA d.o.o., sa sjedištem u Osijeku, Svilajska 8 (dalje: AMBRA d.o.o.) zaprimljeno je u Agenciji 9. listopada 2008. Poduzetnik AMBRA d.o.o. naveo je kako nema zaključen ugovor o prodaji kao ni ugovor o servisiranju motornih vozila s poduzetnikom ADRIA LADA d.o.o., već prodaju obavlja temeljem usmenog dogovora o posredovanju, a servisiranje temeljem usmenog ugovora o pružanju usluga. Prije postizanja dogovora o održavanju vozila, poduzetnik AMBRA d.o.o. je s poduzetnikom ADRIA LADA d.o.o. dogovorio kriterije koji su propisani u Organizacijskim uputstvima.

Agencija je 9. listopada 2008. zaprimila pisano očitovanje poduzetnika M.G. BARTA vl. Stjepan Barta, sa sjedištem u Slavonskom Brodu, Istarska 35 (dalje: M.G. BARTA) u kojem je naveo da nema zaključen ugovor o prodaji kao ni ugovor o servisiranju motornih vozila s poduzetnikom ADRIA LADA d.o.o. Prodaju vrši po usmenom dogovoru o posredovanju, a servisiranje po usmenom dogovoru o pružanju usluga servisiranja. Prije postizanja dogovora, poduzetnik ADRIA LADA d.o.o. dostavio mu je Organizacijska uputstva.

Nadalje, 13. listopada 2008. Agencija je zaprimila pisano očitovanje poduzetnika AUTOMEHANIČARSKI OBRT DENIS vl. Denis Peričić, sa sjedištem u Zadru, Put Bokanjca 126a (dalje: AUTOMEHANIČARSKI OBRT DENIS) u kojem je naveo da obavlja samo djelatnost ovlaštenog servisera na temelju važećeg ugovora o servisiranju zaključenog 20. travnja 2005. s poduzetnikom ADRIA LADA d.o.o. Prije zaključenja ugovora, od poduzetnika ADRIA LADA d.o.o. zatražio je kriterije potrebne za ulazak u mrežu ovlaštenih servisera i primio je Organizacijska uputstva.

Očitovanje poduzetnika AUTO HRVATSKA d.d., sa sjedištem u Splitu, Dubrovačka ulica 1 (dalje: AUTO HRVATSKA d.d.) Agencija je zaprimila je 13. listopada 2008. Navedeni poduzetnik naveo je da servisiranje vozila marke »LADA« obavlja temeljem ugovora o servisiranju od 1. srpnja 1997., a prodaju vozila vrši kao posrednik u dogovoru s poduzetnikom ADRIA LADA d.o.o. Prije zaključenja ugovora, kao traženi kriteriji za ulazak u servisnu mrežu primljena su Organizacijska uputstva.

Također, Agencija je 13. listopada 2008. zaprimila i pisano očitovanje poduzetnika MARTINKO AUTO SERVIS VOZILA I TRGOVINA vl. Krunoslav Martinko, sa sjedištem u Pregradi, Gajeva 16 (dalje: MARTINKO AUTO SERVIS VOZILA I TRGOVINA) u kojem je naveo kako je s poduzetnikom ADRIA LADA d.o.o. 11. lipnja 1997. zaključio ugovor o servisiranju motornih vozila marke »LADA». Uvjete za servisiranje saznao je na svoj zahtjev od poduzetnika ADRIA LADA d.o.o.

Dana 15. listopada 2008. Agencija je zaprimila pisano očitovanje poduzetnika AUTO GRLICA d.o.o., sa sjedištem u Viškovu, Kosi 96 (dalje: AUTO GRLICA d.o.o.) u kojem je naveo da prodaju vozila marke »LADA« obavlja kao posrednik za poduzetnika ADRIA LADA d.o.o., o čemu ima usmeni dogovor i nema važeći pisani ugovor, a poslove ovlaštenog servisera vozila marke »LADA« obavlja prema usmenom ugovoru. Na početku suradnje s poduzetnikom ADRIA LADA d.o.o. zatražio je uvjete i primio Organizacijska uputstva.

IV. POSEBNI ISPITNI POSTUPAK OCJENE SPORAZUMA PODUZETNIKA ADRIA LADA d.o.o.

Tijekom postupka prethodnog ispitivanja stanja na tržištu, a na temelju ovlasti iz članka 37. točke 8. i 9. ZZTN, Agencija je uvidom u ugovore o distribuciji i ugovore o servisiranju koje je poduzetnik ADRIA LADA d.o.o. sklopio sa svojim ovlaštenim distributerima i/ili serviserima utvrdila da isti sadrže sporne odredbe koje bi mogle biti ocijenjene suprotnim odredbama ZZTN, odnosno kako postoje dostatne indicije da je riječ o zabranjenim sporazumima iz članka 9. ZZTN.

Slijedom tih saznanja, Agencija je 17. prosinca 2008., zaključkom klase: UP/I 030-01/2008-01/67, urbroja: 580-02-08-70-01, spojila upravne stvari ocjene svakog pojedinog sporazuma u jedinstveni postupak na temelju ovlasti iz članka 127. stavka 1. i 3. ZoUP, a zatim zaključkom klase: UP/I 030-01/2008-01/67, urbroja: 580-02-08-70-02, temeljem članka 46. ZZTN pokrenula po službenoj dužnosti postupak ocjene svih Ugovora o prodaji automobila Lada i Ugovora o održavanju automobila Lada, kako bi se utvrdilo jesu li ti ugovori usklađeni s odredbama ZZTN, odnosno je li riječ o zabranjenim sporazumima iz članka 9. ZZTN ili se predmetni ugovori mogu skupno ili pojedinačno izuzeti od primjene odredbi o zabranjenim sporazumima iz članka 9. ZZTN, pod uvjetom da kumulativno ispunjavaju uvjete iz članka 10. ZZTN.

Agencija je na temelju članka 55. ZZTN donijela i rješenje o privremenoj mjeri, klase: UP/I 030-01/2008-01/67, urbroja: 580-02-08-70-03, od 17. prosinca 2008., koje je objavljeno u »Narodnim novinama«, broj 6/09, a kojim se poduzetniku ADRIA LADA d.o.o. nalaže da primi poduzetnika SPID d.o.o. u sustav ovlaštenih servisera motornih vozila marke »LADA»; da na svojoj internetskoj stranici objavi »Organizacijska uputstva za provođenje servisa na automobilima Lada u jamstvenom roku« odnosno transparentne kvalitativne kriterije koji su uvjet za primanje poduzetnika u sustav ovlaštenih servisera motornih vozila marke »LADA»; da primi u sustav ovlaštenih servisera motornih vozila marke »LADA« svakog poduzetnika koji to zatraži, ako taj poduzetnik ispunjava kriterije koje je poduzetnik ADRIA LADA d.o.o. dužan objaviti na svojoj internetskoj stranici; te da bez odgode pisano obavijesti Agenciju o svakom poduzetniku koji se na temelju objavljenih kriterija prijavio za obavljanje posla ovlaštenog servisera motornih vozila marke »LADA«, kao i o tome kakva je bila odluka poduzetnika ADRIA LADA d.o.o.

Agencija je 23. siječnja 2009. zaprimila podnesak poduzetnika ADRIA LADA d.o.o. kojim obavještava Agenciju kako je postupio sukladno rješenju o privremenoj mjeri od 17. prosinca 2008. i primio poduzetnika SPID d.o.o. u sustav ovlaštenih servisera motornih vozila marke »LADA«, kao i da je na svojim internetskim stranicama objavio Organizacijska uputstva, te da će pravovremeno postupati i po nalozima iz točke 3. i 4. navedenog rješenja.

Uvidom u Organizacijska uputstva, koje je, sukladno rješenju Agencije o privremenoj mjeri od 17. prosinca 2008., poduzetnik ADRIA LADA d.o.o. objavio na svojoj internetskoj stranici, Agencija je utvrdila spornim odredbe točaka 2.5., 3.3. i 7. koje bi mogle biti u suprotnosti s odredbama članka 12. stavka 1. točke d) Uredbe o motornim vozilima.

Dana 30. siječnja 2009. Agencija je zaprimila dopis poduzetnika SPID d.o.o. kojim obavještava Agenciju kako poduzetnik ADRIA LADA d.o.o. od njega traži ispunjavanje uvjeta koji nisu uobičajeni u odnosu između ovlaštenog uvoznika i servisera i koje on nije u mogućnosti ispuniti, budući da je u slučaju ulaska novog servisera u sustav ispunjavanje tih uvjeta prije svega obveza ovlaštenog uvoznika, a ne ovlaštenog servisera.

Agencija je 6. veljače 2009. zaprimila podnesak poduzetnika ADRIA LADA d.o.o., u privitku kojeg dostavlja Agenciji dopis upućen poduzetniku SPID d.o.o. U navedenom dopisu poduzetnik ADRIA LADA d.o.o. obavještava poduzetnika SPID d.o.o. da je dobio telefonski odgovor na svoj upit te da je u svom dopisu Agenciji od 19. veljače 2008. naveo niz netočnih podataka.

Nadalje, u navedenom dopisu poduzetnik ADRIA LADA d.o.o. navodi kako u tom trenutku nije bio ovlašteni uvoznik, kako su pored njega djelovala još tri poduzetnika, te da je na području Grada Zagreba djelovalo još sedam servisa motornih vozila marke »LADA«. Stoga je poduzetnik ADRIA LADA d.o.o. naveo da ne može dati objašnjenja i upute koje traži poduzetnik SPID d.o.o.

Dopisom od 10. veljače 2009. Agencija je pozvala poduzetnika ADRIA LADA d.o.o. da postupi po rješenju o privremenoj mjeri i primi poduzetnika SPID d.o.o. u sustav ovlaštenih servisera motornih vozila marke »LADA«, pogotovo uzevši u obzir činjenicu da se u Organizacijskim uputstvima obvezao pružiti pomoć svakom servisu u osiguranju kvalitete usluga nabavom rezervnih dijelova, specijalnog alata, dijagnostičkih uređaja i osposobljavanjem kadrova (točka 2.4.), a također se obvezao osigurati opremu i u određenom dijelu, ovisno o mogućnostima i dogovoru sa servisom, istu nabaviti i besplatno (točka 2.1.).

Dana 10. veljače 2009. Agencija je od poduzetnika ADRIA LADA d.o.o. zatražila i očitovanje glede spornih odredaba Organizacijskih uputstava, dostavu preslika Sporazuma o garantnom servisu za Lada automobile iz točke 5.11 Distribucijskog sporazuma (dalje: Sporazum o garantnom servisu); detaljno obrazloženje razloga zbog kojih poduzetnik ADRIA LADA d.o.o. sa svim distributerima motornih vozila marke »LADA« posluje temeljem usmenih ugovora o posredovanju, a ne na temelju pisanih sporazuma o distribuciji; detaljno obrazloženje razloga zbog kojih je poduzetnik ADRIA LADA d.o.o. isključivo s poduzetnikom AUTOCENTAR VRBOVEC d.o.o. poslovao temeljem pisanog Ugovora o prodaji automobila Lada br. 04, sklopljenog 16. lipnja 1997., kao i detaljno obrazloženje razloga zbog kojih je navedeni ugovor raskinut 31. prosinca 2006.; očitovanje o tome je li poduzetnik ADRIA LADA d.o.o. sklopio pisane Ugovore o prodaji automobila Lada s drugim distributerima, te ako jest detaljno obrazloženje razloga zbog kojih su ti ugovori raskinuti; očitovanje o pojedinim spornim odredbama Ugovora o prodaji automobila Lada br. 04, sklopljenog 16. lipnja 1997. s poduzetnikom AUTOCENTAR VRBOVEC d.o.o.; detaljno obrazloženje razloga zbog kojih poduzetnik ADRIA LADA d.o.o. samo s nekim ovlaštenim serviserima posluje na temelju pisanih Ugovora o održavanju automobila Lada; te očitovanje o pojedinim spornim odredbama Ugovora o održavanju automobila Lada.

Agencija je 11. ožujka 2009. zaprimila podnesak poduzetnika ADRIA LADA d.o.o., kojim je navedeni poduzetnik dostavio Agenciji tražene podatke i očitovanja. Vezano za Sporazum o garantnom servisu, navodi kako je datumom prestanka važenja Distribucijskog sporazuma, prema tumačenju principala JSC AVTOVAZ, Rusija, prestao važiti i predmetni Sporazum o garantnom servisu. U vezi s navedenim, poduzetnik ADRIA LADA d.o.o. 11. veljače 2008. pokušao je s predstavnicima principala na sastanku u Beogradu točno ugovoriti međusobna prava i obveze, kako u pogledu distribucije, tako i u pogledu servisa te je tom prilikom dogovoreno postupanje sukladno Sporazumu o garantnom servisu, bez organizacije bilo kakve mreže sukladno Distribucijskom sporazumu.

Drugim riječima, kako je tom prilikom naveo poduzetnik ADRIA LADA d.o.o., principal JSC AVTOVAZ, Rusija, omogućio mu je pružanje usluga servisa u jamstvenom roku, ali mu je istovremeno oduzeo ovlast samostalnog nastupanja kao ovlaštenog distributera i ovlaštenog organizatora servisne mreže. Istaknuo je kako nije ničim utjecao na poslovne odluke principala JSC AVTOVAZ, Rusija, već da one predstavljaju rezultat promjene poslovne politike principala.

Nadalje je isti naveo kako upravo u navedenom postupanju principala JSC AVTOVAZ, Rusija, leže i razlozi daljnjeg postupanja poduzetnika ADRIA LADA d.o.o. na tržištu Republike Hrvatske, a posebice u pogledu distribucije vozila. Prema njegovim riječima, kroz posljednjih je nepunih deset godina svjedočio drastičnim promjenama poslovne politike principala. Distribucijski sporazum stalno se mijenjao, raskidao te ga je principal izvještavao da isti »ne važi« i slično. U takvim uvjetima, prema njegovim riječima, mogao je ili prihvatiti takvo postupanje principala i pokušati što kvalitetnije zadržati svoju tržišnu poziciju, ili potpuno promijeniti svoje poslovanje, što je bilo gotovo nemoguće. Svi navedeni ugovori sklapani su prije gotovo deset godina, a mijenjanjem uvjeta poslovanja, kao i poslovne politike principala, mijenjalo se i tržišno postupanje poduzetnika ADRIA LADA d.o.o., a što je rezultiralo odgovarajućim, u pravilu usmenim, dogovorima s partnerima na tržištu Republike Hrvatske.

Što se tiče spornih odredbi ugovora o distribuciji i/ili servisiranju motornih vozila marke »LADA« i Organizacijskih uputstava, poduzetnik ADRIA LADA d.o.o. tom je prilikom naveo da iste datiraju iz 1997. godine i jednostavno nisu mijenjane i usklađivane s obzirom na sva navedena postupanja principala. Nadalje, poduzetnik ADRIA LADA d.o.o. navodi kako je jedino svojom fleksibilnošću na tržištu slijedio odluke i smjernice principala te nije uskladio postojeće akte sa stvarnim postupanjem na tržištu. Ističe kako niti jednom svom partneru nije uvjetovao ni reklamu niti ostale uvjete uobičajene za distribuciju novih motornih vozila, kao niti jedan drugi parametar poslovanja, s obzirom na to da se svo vrijeme borio na tržištu za opstanak, kao i za zadržanje vrijednosti opsega svog poslovanja.

Tom je prilikom poduzetnik ADRIA LADA d.o.o. posebice istaknuo kako je postupanje po sklopljenim ugovorima zapravo bez učinka, budući da su se prava i obveze iz navedenih ugovora prestali izvršavati. Ti su ugovori jednostavno inercijom ostali na snazi iako se po njima gotovo nikako ili vrlo rijetko postupalo. Nadalje, poduzetnik ADRIA LADA d.o.o. navodi kako je netočno da je uvjetovao primanje poduzetnika SPID d.o.o. u svoju servisnu mrežu. Od njega je zatražio određene podatke, što je poduzetnik SPID d.o.o. protumačio uvjetovanjem.

Na kraju navedenog pisanog očitovanja istaknuo je kako na tržištu Republike Hrvatske djeluju i poduzetnici [...], [...] i [...], koji se u pravnom prometu predstavljaju i nastupaju kao serviseri motornih vozila marke »LADA«, te da se poduzetnik SPID d.o.o. mogao obratiti i njima na potpuno jednak način na koji se obratio njemu. Također, naveo je kako je poduzetnik SPID d.o.o. uvršten u sustav ovlaštenih servisera te da stoga smatra da je u cijelosti postupio po rješenju o privremenoj mjeri, pri tome ne dovodeći niti jednom radnjom poštivanje izvršavanja i postupanja po istoj.

Poduzetnik SPID d.o.o. dostavio je 30. ožujka 2009. Agenciji dopis upućen poduzetniku ADRIA LADA d.o.o. kojim dostavlja raspoložive podatke vezane za uređenost njegovog servisa te navodi kako je spreman ispuniti svoje obveze sukladno tehničkim normativima i instrukcijama koje propisuje poduzetnik ADRIA LADA d.o.o.

Dana 30. ožujka 2009. Agencija je od poduzetnika ADRIA LADA d.o.o. zatražila dodatna očitovanja i podatke: očitovanje o točnom datumu sklapanja Distribucijskog sporazuma; očitovanje o natpisu »model ugovora«, navedenom na zaglavlju svake stranice Distribucijskog sporazuma, je li riječ o sporazumu koji obvezuje strane sporazuma ili je riječ o neobvezujućem oglednom primjerku; ovjereni prijevod na hrvatski jezik dokumenta kojim poduzetnik JSC AVTOVAZ, Rusija, raskida Distribucijski sporazum, s točno naznačenim datumom raskida navedenog sporazuma; ovjereni prijevod na hrvatski jezik dokumenta kojim poduzetnik JSC AVTOVAZ, Rusija, raskida Sporazum o garantnom servisu, s točno naznačenim datumom raskida navedenog sporazuma; očitovanje o pravnom temelju temeljem kojeg poduzetnik ADRIA LADA d.o.o. obavlja djelatnost distribucije i servisiranja u jamstvenom roku motornih vozila marke »LADA« nakon raskida Distribucijskog sporazuma; detaljno očitovanje o tome djeluje li u ovom trenutku mreža ovlaštenih prodavača i servisera motornih vozila marke »LADA«, kako je navedena na internetskoj stranici poduzetnika ADRIA LADA d.o.o.; te očitovanje o tome je li poduzetnik ADRIA LADA d.o.o. sklopio novi ugovor o distribuciji i/ili servisiranju motornih vozila marke »LADA«, a ako nije, namjerava li sklopiti takve ugovore za 2009. godinu.

Radi utvrđivanja činjenica u konkretnom slučaju, Agencija je dopisima od 30. ožujka 2009. zatražila očitovanje i od poduzetnika [...], [...] i [...], budući da su u tijeku postupka protiv poduzetnika ADRIA LADA d.o.o. prikupljene informacije kako navedeni poduzetnici obavljaju djelatnosti vezane za distribuciju i servisiranje motornih vozila marke »LADA». Agencija je od njih zatražila sljedeće podatke i očitovanja: ovjereni preslik pravnog temelja temeljem kojeg obavljaju navedene djelatnosti; očitovanje o tome imaju li obvezu i ovlaštenje organizirati mrežu servisera i/ili distributera za motorna vozila marke »LADA« u Republici Hrvatskoj; te podatke o drugim poduzetnicima koji, prema njihovim saznanjima, u Republici Hrvatskoj obavljaju djelatnost distribucije motornih vozila marke »LADA« te imaju ovlaštenje, odnosno imaju ustrojenu servisnu mrežu za motorna vozila marke »LADA».

Poduzetnik ADRIA LADA d.o.o. dostavio je Agenciji 7. travnja 2009. dopis upućen poduzetniku SPID d.o.o. u kojem mu zahvaljuje na dostavljenoj obavijesti o organizacijskoj i tehničkoj strukturi te ga obavještava o treningu servisera u Rusiji tijekom 2009. godine.

Osim toga, Agencija je 9. travnja 2009. zaprimila na znanje dopis poduzetnika SPID d.o.o. upućen poduzetniku ADRIA LADA d.o.o. kojim mu zahvaljuje na obavijesti o treningu servisera, navodi da je zainteresiran za navedeni trening, međutim, traži i sklapanje Ugovora o ovlaštenju kao garanciju isplativosti putovanja.

Nadalje, 16. travnja 2009. Agencija je zaprimila podnesak poduzetnika [...], u kojem isti navodi da kao uvoznik motornih vozila marke »LADA« nije imao nikakvih obveza ustrojavanja distribucijske i servisne mreže po Republici Hrvatskoj, ali kako je zbog bolje prodaje i dostupnosti kupcima te uklanjanja bilo kakvih nedostataka tijekom jamstvenog roka na vozilima sklopio ugovore sa serviserima i prodavateljima vozila u Republici Hrvatskoj te tako stvorio vlastitu servisnu i distribucijsku mrežu. Istu je sačinjavalo 5 prodavatelja i 5 servisera sa kojima je u 2008. imao potpisane ugovore, uključujući i servis [...] koji pokriva [...] županiju. Prema njegovim saznanjima, u Republici Hrvatskoj djelatnost uvoza, distribucije i servisiranja motornih vozila marke »LADA« obavljaju poduzetnici ADRIA LADA d.o.o. i [...].

Poduzetnik [...] nadalje navodi kako je u 2006. godini sklopio ugovor s poduzetnikom IMPEX ESTABLISHMENT, sa sjedištem u Vaduzu, Kneževina Lihtenštajn, kao prodavateljem motornih vozila marke »LADA». Ugovor je bio važeći od [...] 2006. Tijekom 2007. nije imao sklopljen ugovor ni s jednim poduzetnikom, a [...] 2008. sklopio je ugovor s poduzetnikom LADA DISTRIBUTION & MARKETING LIMITED, Cipar. Uvidom u ugovor koji je dostavljen Agenciji 22. rujna 2008., Agencija je utvrdila kako nije riječ o distribucijskom, već o kupoprodajnom ugovoru sklopljenom između poduzetnika [...] i LADA DISTRIBUTION & MARKETING LIMITED, Cipar.

Agencija je 20. travnja 2009. zaprimila podnesak poduzetnika [...], u kojem isti navodi kako u 2007. nije obavljao djelatnost ovlaštenog uvoznika motornih vozila marke »LADA« u Republici Hrvatskoj, već je ista uvozio u Republiku Hrvatsku sa slobodnog tržišta Europe. Dana [...] 2008. sklopio je ugovor s poduzetnikom LADA DISTRIBUTION & MARKETING LIMITED, Cipar, koji je dostavio u privitku navedenog očitovanja, dok za 2009. godinu nema sklopljeni ugovor ni s jednim poduzetnikom. Uvidom u sadržaj predmetnog ugovora Agencija je utvrdila kako, kao i u slučaju poduzetnika [...], nije riječ o distribucijskom, već o kupoprodajnom ugovoru sklopljenom između poduzetnika [...] i LADA DISTRIBUTION & MARKETING LIMITED, Cipar.

Poduzetnik [...] nadalje navodi kako nije imao ovlasti ni obvezu organizirati sustav distribucije te stoga nije imao organiziranu mrežu distributera, već je organizirao za svoje kupce vlastitu mrežu servisera, kako bi im omogućio što bliži i brži servis vozila, a na što je obvezan temeljem članka 13. Zakona o zaštiti potrošača. Vezano uz ostale poduzetnike koji obavljaju djelatnost distribucije, odnosno imaju ustrojenu servisnu mrežu motornih vozila marke »LADA«, poduzetnik [...] naveo je kako o njima nema nikakvih saznanja.

Poduzetnik [...] dostavio je Agenciji 20. travnja 2009. podnesak, u kojem isti navodi kako nije ovlašteni uvoznik motornih vozila marke »LADA« za Republiku Hrvatsku, niti se bavi servisiranjem motornih vozila marke »LADA». U razdoblju od [...] 2005. do [...] 2005. imao je sklopljen ugovor s tadašnjim ovlaštenim koncesionarom za istočni dio Europe, poduzetnikom IMPEX, sa sjedištem u Beogradu, Republika Srbija. Navedeni ugovor nije bio obnavljan. Poduzetnik [...] nadalje navodi kako se bavi prodajom motornih vozila marke »LADA« isključivo kao prodavatelj postojećih uvoznika koji su ovlašteni za uvoz i prodaju tih vozila za Republiku Hrvatsku, a to su prema njegovom očitovanju poduzetnici [...] i [...]. Što se tiče jamstva za prodana vozila, kao i mreže servisera za vozila, taj dio posla odrađuje ovlašteni uvoznik vozila koji i izdaje jamstvo za vozila, pa poduzetnik [...] nije u obvezi organizirati mrežu servisera i distributera za motorna vozila marke »LADA« u Republici Hrvatskoj.

Što se tiče ostalih poduzetnika koji obavljaju djelatnost distribucije odnosno imaju ustrojenu servisnu mrežu motornih vozila marke »LADA«, poduzetnik [...] navodi poduzetnike ADRIA LADA d.o.o., [...] i [...], ali ne zna za njihov status, jer prema njemu dostupnim informacijama moguće je da spomenuti poduzetnici nisu sklopili ugovor s proizvođačem o ovlaštenoj distribuciji vozila za 2009. godinu.

Agencija je 27. travnja 2009. zaprimila na znanje dopis poduzetnika ADRIA LADA d.o.o. upućen poduzetniku SPID d.o.o. kojim ga obavještava o dodatnim detaljima obuke servisera te ga podsjeća da još uvijek nije dobio odgovor na dio pisma od 3. travnja 2009. koji se odnosi na podatke o stručnom kadru.

Također, 4. svibnja 2009. Agencija je zaprimila na znanje dopis poduzetnika SPID d.o.o. upućen poduzetniku ADRIA LADA d.o.o. u kojem mu dostavlja imena osoba koje bi pristupile treningu servisera, a dana 8. svibnja 2009. Agencija je zaprimila na znanje dopis poduzetnika SPID d.o.o. upućen poduzetniku ADRIA LADA d.o.o., kojim ga poziva da mu dostavi cjenik i lager listu rezervnih dijelova te cijenu propisanog norma sata.

Poduzetnik ADRIA LADA d.o.o. dostavio je 26. svibnja 2009. Agenciji podatke i očitovanja zatražene 30. ožujka 2009.

U navedenom očitovanju poduzetnik ADRIA LADA d.o.o. navodi kako je Distribucijski sporazum s principalom JSC AVTOVAZ, Rusija sklopljen u ožujku 2007. te da je 28. svibnja 2007. sklopljen Dodatak br. 2. navedenom Distribucijskom sporazumu. Međutim, Agencija je uvidom u predmetni Distribucijski sporazum utvrdila kako je isti sklopljen 28. svibnja 2007. godine.

Vezano za natpis »model ugovora«, poduzetnik ADRIA LADA d.o.o. navodi kako je predmetni tekst uvijek bio dostavljan od principala JSC AVTOVAZ, Rusija, te je, ako je isti bio prihvaćen i potpisan, predstavljao pravno obvezujući ugovor. Što se tiče dopisa kojim poduzetnik JSC AVTOVAZ, Rusija, raskida Distribucijski sporazum, poduzetnik ADRIA LADA d.o.o. ponovno je naveo kako je u telefaksu principala JSC AVTOVAZ, Rusija, od 4. veljače 2008. omaškom bio naveden datum 1. veljače 2009., iako se u cijelosti mislilo, a tako je principal i postupao, na datum 1. veljače 2008.

Poduzetnik ADRIA LADA d.o.o. nadalje pojašnjava kako je u daljnjoj komunikaciji s principalom JSC AVTOVAZ, Rusija, pokušao na sve načine sačuvati važenje Distribucijskog sporazuma, kao i eventualno sklopiti novi za 2008., no bili su mu postavljeni vrlo nepovoljni uvjeti, slijedom čega nije niti sklapao daljnje sporazuma, već je u 2008. djelovao isključivo na temelju narudžbe i prodaje. Za svaku narudžbu kupca, obraćao se principalu, tj. društvu principala koje je naznačio principal, te bi potom od istog naručio vozilo, po uplati kojeg bi mu isto bilo isporučeno, a koje bi potom on isporučio krajnjem korisniku.

Vezano za raskid Sporazuma o garantnom servisu, poduzetnik ADRIA LADA d.o.o. tom prilikom navodi kako isti nije bio izrijekom raskinut od strane principala JSC AVTOVAZ, Rusija, no isti se smatrao raskinutim s datumom raskida Distribucijskog sporazuma, s obzirom na to da je isti sklapan upravo temeljem Distribucijskog sporazuma.

Što se tiče pravnog temelja obavljanja servisiranja motornih vozila marke »LADA« u jamstvenom roku, to je, prema navodima poduzetnika ADRIA LADA d.o.o., prešutno konvalidiranje Sporazuma o garantnom servisu, a koji poduzetnik ADRIA LADA d.o.o. još uvijek primjenjuje u odnosima prema principalu JSC AVTOVAZ, Rusija, i sva fakturiranja vrši po istom. Iako mu je rečeno od principala da se i taj ugovor smatra raskinutim, nakon nekog je vremena i dalje radio po istome te je ispostavio odgovarajuće račune principalu s te osnove, a koje račune je principal prihvatio i platio, što je sve dovelo do toga da je dalje nastavio primjenjivati odredbe Sporazuma o garantnom servisu kao važećeg.

Vezano za mrežu ovlaštenih servisera, poduzetnik ADRIA LADA d.o.o. navodi kako ista djeluje dosta usporeno te da namjerava tijekom 2009., a sve ovisno od daljnje politike principala JSC AVTOVAZ, Rusija, kao i općenitog stanja na tržištu, na odgovarajući način uskladiti svoje postupanje, kao i postupanje servisera koji su u njegovoj mreži, s ovlaštenjima koje bi eventualno dobio od principala. Nadalje, navodi i kako za sada nije sklopio nove ugovore s principalom te je neizvjesno hoće li ikakvi ugovori s principalom po tom pitanju biti i sklopljeni.

Također, od poduzetnika ADRIA LADA d.o.o. Agencija je 27. svibnja 2009. zaprimila na znanje dopis upućen poduzetniku SPID d.o.o. u kojem mu dostavlja cjenik dijelova. Vezano za pitanje vrijednosti propisanog norma sata, isti navodi kako u ovom trenutku prolazi fazu dogovaranja i konačnog definiranja, pa konačan odgovor ovisi o stavu principala JSC AVTOVAZ, Rusija.

IV.I. Usmena rasprava

U svrhu pružanja mogućnosti strankama da se izjasne o činjenicama i okolnostima koje su od važnosti za donošenje rješenja, Agencija je 29. svibnja 2009., sukladno članku 54. ZZTN, održala usmenu raspravu.

Poduzetnik SPID d.o.o. na usmenoj je raspravi iskazao kako trenutno nije uključen u sustav ovlaštenih servisera motornih vozila marke »LADA«, već je samo naveden na internetskoj stranici poduzetnika ADRIA LADA d.o.o., te nije primio servisni ugovor u kojem su detaljno navedena njegova prava i obveze kao ovlaštenog servisera. Nadalje, navodi kako je 6. svibnja 2009. od poduzetnika ADRIA LADA d.o.o. zatražio cjenik, lager listu i cijenu norme sata. Od zatraženih dokumenata zaprimio je jedino cjenik koji nije imao količinu rezervnih dijelova i rabatnu skalu, a nije dobio podatak o cijeni normativnog sata, odnosno da mu je poduzetnik ADRIA LADA d.o.o. dostavio očitovanje kako trenutno nije u mogućnosti dati taj podatak jer nije dogovoren s principalom.

Poduzetnik SPID d.o.o. nadalje je naveo kako je u srpnju ili kolovozu 2008. godine stupio u kontakt s poduzetnikom [...] kako bi se informirao o mogućnosti obavljanja djelatnosti ovlaštenog servisera. Nakon toga, preciznije u mjesecu ožujku 2009., stupio je u kontakt i sa poduzetnikom [...]. Pri tome je poduzetnik SPID d.o.o. naveo da nije bio zainteresiran stupiti u poslovni odnos s navedenim poduzetnicima, budući da oni obavljaju svoju poslovnu djelatnost izvan Grada Zagreba, a on kao poduzetnik koji djeluje na području Grada Zagreba smatra da zbog malih količina vozila taj poslovni odnos ne bi bio isplativ.

Prema njegovim saznanjima, trenutno na teritoriju Republike Hrvatske djeluju poduzetnici ADRIA LADA d.o.o. i [...], dok za poduzetnika [...] nema konkretnih informacija jer više nije u kontaktu s njim, te pretpostavlja da se isti u većoj mjeri više ne bavi distribucijom i servisiranjem motornih vozila marke »LADA«, već se preorijentirao na vozila marke »MAHINDRA«.

Nadalje, poduzetnik SPID d.o.o. naveo je kako nije stupio u izravni kontakt s proizvođačem motornih vozila marke »LADA«, budući da je u trenucima početka suradnje s poduzetnikom ADRIA LADA d.o.o. isti na svojoj internetskoj stranici bio naveden kao glavni i jedini uvoznik motornih vozila marke »LADA« te da je stoga smatrao kako nije bio dužan stupiti u izravni kontakt s njegovim principalom. Prema njegovim navodima, u siječnju 2008. poduzetnik ADRIA LADA d.o.o. na svojim je internetskim stranicama bio naveden kao glavni i jedini uvoznik dok su se kasnije ti podaci mijenjali.

Vezano za sadašnju komunikaciju s poduzetnikom ADRIA LADA d.o.o., poduzetnik SPID d.o.o. izjavio je kako dio podataka ne želi dostaviti budući da smatra da, prema njegovim riječima, daljnja razmjena dopisa nije usmjerena na postizanje nekog konkretnog rezultata. Nadodao je kako poduzetnik ADRIA LADA d.o.o. u svako doba može doći osobno provjeriti tražene informacije te da na daljnje pisane upite neće odgovarati.

Poduzetnik ADRIA LADA d.o.o. u svom je iskazu naveo kako je povezano društvo poduzetnika JSC AVTOVAZ, Rusija, poduzetnik LADA DISTRIBUTION & MARKETING LIMITED iz Cipra, dobilo mandat reorganizacije sustava distribucije na europskoj razini te da prema njegovim saznanjima navedeni poduzetnik istovremeno pregovara i s poduzetnicima [...] i [...].

Poduzetnik ADRIA LADA d.o.o. pojasnio je svoj status na tržištu u posljednjih nekoliko godina. Prisutan je na tržištu od 1997. godine i tijekom suradnje s poduzetnikom JSC AVTOVAZ, Rusija, došlo je do brojnih reorganizacija poslovanja. U 2007. godini sklopljen je neekskluzivni ugovor o distribuciji na 6 mjeseci, a u to je vrijeme na tržištu motornih vozila marke »LADA« djelovalo još tri uvoznika. Nakon prestanka navedenog ugovora, u 2007. i 2008. godini nije sklapan nikakav ugovor, dok su uvoznici [...] i [...] sklopili ugovore s povezanim društvom LADA DISTRIBUTION & MARKETING LIMITED s Cipra. Tijekom 2008. i 2009. godine uvoz i distribucija motornih vozila marke »LADA« vršili su se na način da se ispostavi predračun, izvrši uplata i obavi isporuka bez sklopljenog posebnog ugovora. Nadalje, napominje da je u 2009. godini uvezeno samo 24 vozila marke »LADA». Tijekom 2009., kao i tijekom 2008. godine, poduzetnik JSC AVTOVAZ, Rusija, bilo izravno, bilo putem povezanog društva s Cipra, organizirao je obuku servisera te je o tome obavijestio poduzetnike na teritoriju Republike Hrvatske. Navedena informacija bila je dostupna putem svih poduzetnika koji obavljaju djelatnost uvoza i distribucije motornih vozila marke »LADA« na teritoriju Republike Hrvatske. Nadalje, ističe kako ispunjava svoje obveze prema kupcima što se tiče servisiranja vozila marke »LADA«, međutim, pri tome posebno napominje kako ima velikih problema s nabavkom servisnih dijelova, budući da povezano društvo poduzetnika JSC AVTOVAZ, Rusija, koje se bavi isporukom rezervnih dijelova, iste odbija isporučivati. Navedeno stanje stvari, prema njegovim riječima, čini samu djelatnost obavljanja servisa gotovo nemogućom. Upravo iz tih razloga, a od početka 2008. godine, nije bilo moguće poduzetniku SPID d.o.o. dostaviti tražene podatke (tehnički normativi, popis i cjenik rezervnih dijelova, ažurirane promjene rezervnih dijelova u konstrukciji motornih vozila, vrijednost norma sata i upute za provođenje radova u jamstvenom roku), budući da oni nisu bili dostupni od samog proizvođača JSC AVTOVAZ, Rusija, odnosno njegovog povezanog društva koje se bavi isporukom rezervnih dijelova.

Agencija je pozvala poduzetnike ADRIA LADA d.o.o. i SPID d.o.o. da dostave podatke kojima mogu potkrijepiti svoje tvrdnje iskazane na usmenoj raspravi.

Dana 9. lipnja 2009. Agencija je zaprimila podnesak poduzetnika ADRIA LADA d.o.o. u kojem dostavlja zatražene podatke. Navodi kako je poduzetnik SPID d.o.o. znao i trebao znati da na tržištu Republike Hrvatske djeluju i drugi ovlašteni distributeri motornih vozila marke »LADA« koji imaju ustrojenu servisnu mrežu.

Podnesak poduzetnika SPID d.o.o. kojim dostavlja tražene podatke zaprimljen je u Agenciji 24. lipnja 2009.

Agencija je 23. srpnja 2009. zaprimila podnesak poduzetnika ADRIA LADA d.o.o. kojim obavještava Agenciju kako se na javni natječaj od 30. lipnja 2009., za prodaju dijelova i servisiranje motornih vozila marke »LADA«, koji je raspisao poduzetnik HRVATSKE ŠUME d.o.o., javilo pet ponuditelja. Poduzetnici ADRIA LADA d.o.o. i [...] u svojoj su servisnoj mreži naveli i poduzetnika SPID d.o.o. Prema odluci poduzetnika HRVATSKE ŠUME d.o.o., od 14. srpnja 2009., poduzetnik [...] izabran je kao najbolji ponuditelj.

Poduzetnik SPID d.o.o. dostavio je Agenciji 19. kolovoza 2009. podnesak kojim je dostavio dodatne podatke u vezi s iskazom danim na glavnoj raspravi, te u vezi s natječajem koji je raspisao poduzetnik HRVATSKE ŠUME d.o.o.

Temeljem prikupljenih podataka i dokumentacije, provedena je pravna i ekonomska analiza u odnosu na predmetnu upravnu stvar, te je utvrđeno sljedeće:

V. STRANKE U POSTUPKU

V.I. O poduzetniku ADRIA LADA d.o.o.

Poduzetnik ADRIA LADA d.o.o. za vanjsku trgovinu i zastupanje stranih tvrtki, sa sjedištem u Zagrebu, Petrinjska 2, upisan je u registar Trgovačkog suda u Zagrebu, pod matičnim brojem subjekta upisa: 080097613. Registriran je za obavljanje sljedećih djelatnosti: zastupanje stranih tvrtki, održavanje i popravak motornih vozila; kupnja i prodaja robe; obavljanje trgovačkog posredovanja na unutarnjem i međunarodnom tržištu; iznajmljivanje i posredovanje u iznajmljivanju vozila; pripremanje hrane i pružanje usluga prehrane, pripremanje i usluživanje pića i napitaka, pripremanje hrane za potrošnju na drugom mjestu i catering i pružanje usluga smještaja; pružanje usluga u nautičkom, seljačkom, zdravstvenom, kongresnom, športskom, lovnom i drugim oblicima turizma; pružanje ostalih turističkih usluga.

Od 28. svibnja 2007. godine bio je ovlašteni uvoznik i dobavljač motornih vozila marke »LADA«, temeljem Distribucijskog sporazuma sklopljenog s poduzetnikom JSC AVTOVAZ, sa sjedištem u Rusiji, na neodređeno vrijeme, a koji je raskinut 1. veljače 2009. godine od strane poduzetnika JSC AVTOVAZ, Rusija. Od tog datuma poduzetnik ADRIA LADA d.o.o. prestaje biti ovlašteni uvoznik i dobavljač motornih vozila marke »LADA».

Za trajanja statusa ovlaštenog uvoznika i dobavljača, odnosno u razdoblju od 28. svibnja 2007. do 1. veljače 2009. godine, poduzetnik ADRIA LADA d.o.o., unatoč obvezi i ovlasti iz navedenog Distribucijskog sporazuma s proizvođačem motornih vozila marke »LADA«, poduzetnikom JSC AVTOVAZ, Rusija, nije ustrojio formalnu distribucijsku mrežu za motorna vozila marke »LADA« na teritoriju Republike Hrvatske, dok je za usluge ovlaštenog servisiranja ustrojio kvalitativni selektivni sustav, no isti nije uskladio s odredbama Uredbe o motornim vozilima i ZZTN.

V.II. Mjerodavno tržište

Sukladno članku 7. ZZTN mjerodavno tržište utvrđuje se na način i prema kriterijima utvrđenim Uredbom o mjerodavnom tržištu.

Sukladno članku 5. Uredbe o mjerodavnom tržištu, mjerodavno tržište u proizvodnom smislu obuhvaća sve proizvode za koje potrošači smatraju da su međusobno zamjenjivi s obzirom na njihove bitne značajke, cijenu ili način uporabe (zamjenski proizvodi odnosno supstituti). Polazište pri utvrđivanju širine mjerodavnog tržišta je uzimanje u obzir svih značajki proizvoda te ispitivanje postojećih i potencijalnih proizvoda koji su sa stajališta potrošača zamjenjivi, pa u tom slučaju i moguće pripadaju istom mjerodavnom tržištu.

U predmetnom slučaju riječ je o motornim vozilima, proizvodima za koje je uobičajeno grupiranje u određene kategorije, odnosno klase, s obzirom na svoje osnovne proizvodne značajke te cjenovnu kategoriju. Budući da je značajka novih motornih vozila kao proizvoda pripadnost određenoj klasi, vozila određene klase, neovisno o marki, od strane potrošača smatraju se zamjenjivim. Navedeni princip primjenjuje se i u europskoj praksi, u odlukama Europske komisije prilikom utvrđivanja mjerodavnog tržišta u predmetima vezanim za motorna vozila.

Slijedom navedenog, mjerodavno tržište u proizvodnom smislu bilo bi potrebno utvrditi na način da se uzme u obzir zamjenjivost modela »LADA« vozila s modelima vozila drugih marki, vezano za gore spomenutu kategorizaciju motornih vozila.

No kako je u predmetnom slučaju riječ o ocjeni sporazuma o distribuciji i servisiranju motornih vozila, a predmetni sporazumi uređuju međusobne odnose između ovlaštenog dobavljača novih motornih vozila marke »LADA« i njegovih distributera i servisera, mjerodavnim tržištem u proizvodnom smislu Agencija je utvrdila tri mjerodavna tržišta i to:

→ tržište distribucije novih motornih vozila;

→ tržište pružanja usluga popravka i održavanja motornih vozila;

→ tržište nabave rezervnih dijelova.

Sukladno članku 7. Uredbe o mjerodavnom tržištu, mjerodavno tržište u zemljopisnom smislu obuhvaća cjelokupan ili dio teritorija Republike Hrvatske na kojem se tržišni takmaci natječu u prodaji i/ili nabavi proizvoda pod jednakim ili dovoljno ujednačenim uvjetima koji to tržište bitno razlikuju od susjednih tržišta.

U Republici Hrvatskoj ne postoje pravne, tehničke ili druge prepreke obavljanju distribucije i servisiranja vozila, a koje bi ograničavale obavljanje navedenih djelatnosti na uže područje od cjelokupnog teritorija Republike Hrvatske, te bi stoga i zahtijevale utvrđivanje mjerodavnog tržišta u užem segmentu. Navedeno potvrđuju i odredbe Distribucijskog sporazuma sklopljenog između poduzetnika JSC AVTOVAZ, Rusija i ovlaštenog uvoznika i dobavljača motornih vozila marke »LADA«, poduzetnika ADRIA LADA d.o.o., iz kojih proizlaze ovlasti poduzetnika ADRIA LADA d.o.o. za cjelokupan teritorij Republike Hrvatske. Stoga je Agencija mjerodavnim tržištem u zemljopisnom smislu utvrdila cjelokupan teritorij Republike Hrvatske.

V.II.I. Tržište distribucije novih motornih vozila u Republici Hrvatskoj

Radi sagledavanja i razumijevanja cjelokupnog tržišta distribucije novih motornih vozila u Republici Hrvatskoj, u tablici 1. dan je pregled i struktura navedenog cjelokupnog tržišta. Iz danog prikaza za razdoblje od dvije godine, evidentan je kako broj, tako i tržišni udio, odnosno tržišni položaj pojedine marke vozila na mjerodavnom tržištu.

Korišteni su podaci agencije Promocija Plus d.o.o., kao specijalizirane agencije za provođenje istraživanja tržišta, osobito u sektoru automobilske industrije, a prema podacima Ministarstva unutarnjih poslova. Istraživanje je izvršeno primjenom kriterija novoregistriranih vozila u pojedinoj godini u Republici Hrvatskoj.

Tablica 1. Struktura tržišta novih motornih vozila u Republici Hrvatskoj prema pojedinoj marki u 2007. i 2008. godini

Tablica 1. STRUKTURA TRŽIŠTA NOVIH MOTORNIH VOZILA U REPUBLICI HRVATSKOJ PREMA POJEDINOJ MARKI U 2007. I 2008.
 GODINI

|  |  |  |  |  |  |  |  |
| --- | --- | --- | --- | --- | --- | --- | --- |
| 2007. | | | | 2008. | | | |
|  |  | jedinica | % |  |  | jedinica | % |
| 1. | Opel | 12.112 | 14,65 | 1. | Opel | 11.458 | 12,98 |
| 2. | Renault | 8.705 | 10,53 | 2. | Renault | 8.333 | 9,44 |
| 3. | Volkswagen | 8.196 | 9,91 | 3. | Volkswagen | 8.288 | 9,39 |
| 4. | Peugeot | 6.719 | 8,13 | 4. | Peugeot | 6.681 | 7,57 |
| 5. | Škoda | 5.519 | 6,68 | 5. | Škoda | 6.129 | 6,94 |
| 6. | Citroen | 4.729 | 5,72 | 6. | Ford | 5.057 | 5,73 |
| 7. | Toyota | 4.627 | 5,60 | 7. | Citroen | 4.858 | 5,50 |
| 8. | Ford | 3.534 | 4,28 | 8. | Fiat | 3.846 | 4,36 |
| 9. | Hyundai | 2.994 | 3,62 | 9. | Toyota | 3.754 | 4,25 |
| 10. | Fiat | 2.877 | 3,48 | 10. | Suzuki | 3.664 | 4,15 |
| 22. | LADA | 633 | 0,77 | 24. | LADA | 467 | 0,53 |
|  | ukupno | 60.645 | 73,37 |  | ukupno | 62.535 | 70,84 |
|  | ostali (36) | 22.019 | 26,66 |  | ostali (43) | 25.730 | 29,16 |
|  | Sveukupno | 82.664 | 100,00 |  | Sveukupno | 88.265 | 100,00 |

Izvor: podaci agencije Promocija Plus d.o.o. s Internet stranice [www.autonet.hr](http://www.autonet.hr), posjećene 4. ožujka 2009.

Obrada: AZTN, Sektor za zaštitu tržišnog natjecanja.

Prema podacima prikazanim u tablici 1. proizlazi da distribucija novih motornih vozila marke »LADA« nije od velikog značaja u Republici Hrvatskoj. Naime, na mjerodavnom tržištu u Republici Hrvatskoj u 2007. tržišni udio motornih vozila marke »LADA« iznosio je samo 0,77 posto, dok se u idućoj godini njegov tržišni udio smanjio na 0,53 posto.

Promatrajući cjelokupnu strukturu, zamjetno je da mjerodavno tržište nije visoko koncentrirano tržište, a što ima uporište u prisutnom trendu globalizacije te u samim karakteristikama tržišta Republike Hrvatske, kao tržišta u fazi rasta i razvoja. Nadalje, u obje promatrane godine prisutne su marke vozila sa znatno većim tržišnim udjelima. »Opel« i »Renault« marke su vozila s evidentno najznačajnijim tržišnim udjelima, a slijede ih »Volkswagen« i »Peugeot«. Motorna vozila marke »LADA« nalaze se, prema tržišnom udjelu, u 2007. godini na 22., odnosno u 2008. godini na 24. mjestu.

Iz navedenih podataka razvidno je da motorna vozila marke »LADA« nemaju značajan tržišni udio na tržištu distribucije novih motornih vozila u Republici Hrvatskoj, odnosno da je položaj uvoznika / distributera motornih vozila marke »LADA« na tržištu Republike Hrvatske takav da oni nisu u mogućnosti u značajnoj mjeri utjecati niti na tržišno natjecanje niti na tržišne uvjete na istome.

Naime, tržišni udio motornih vozila marke »LADA« pao je u 2008. godini u odnosu na 2007. sa 0,77 posto na 0,53 posto, što je značajan pad, osobito ako se promatra prema broju prodanih motornih vozila marke »LADA«. U 2007. godini broj novoregistriranih motornih vozila marke »LADA« iznosio je 633, dok je u 2008. godini broj novoregistriranih motornih vozila marke »LADA« iznosio 467, što predstavlja pad od 26 posto.

Za razliku od mjerodavnog tržišta distribucije novih motornih vozila, Agencija u predmetnom postupku nije izvršila detaljnu analizu tržišnih udjela poduzetnika ADRIA LADA d.o.o. na ostala dva prateća mjerodavna tržišta, a riječ je o tržištu pružanja usluga popravka i održavanja motornih vozila i tržištu nabave rezervnih dijelova jer takva analiza nije u konkretnom slučaju bila ni svrsishodna niti ekonomična, s obzirom da je u predmetnom postupku nesporno utvrđeno da se poduzetnik ADRIA LADA d.o.o. odlučio za kvalitativni selektivni sustav servisiranja motornih vozila u smislu članka 3. stavka 5. Uredbe o motornim vozilima koji obuhvaća oba spomenuta mjerodavna tržišta i koji je dopušteno primjenjivati bez obzira na visinu tržišnog udjela poduzetnika koji ga primjenjuje.

V.II.II. Oblik distribucije novih motornih vozila marke »LADA« u Republici Hrvatskoj

Iz provedene analize u predmetnom slučaju proizlazi da uvoz i distribuciju novih motornih vozila marke »LADA« u Republici Hrvatskoj obilježava neuređenost te nesukladnost s odredbama Uredbe o motornim vozilima i ZZTN.

Naime, utvrđeno je kako se, polazeći od 2006. godine, od koje su sve prilagodbe Uredbi o motornim vozilima trebale biti provedene, prodajom novih motornih vozila marke »LADA« bavilo nekoliko poduzetnika. Riječ je o poduzetnicima ADRIA LADA d.o.o., [...] i [...] koji su nova motorna vozila marke »LADA« uvozili i prodavali u Republici Hrvatskoj.

Od poduzetnika koji djeluju na mjerodavnom tržištu zatraženi su podaci i očitovanja kako bi se u predmetnom slučaju utvrdila pravna osnova po kojoj navedena tri poduzetnika obavljaju uvoz i prodaju novih motornih vozila marke »LADA«, te slijedom navedenoga, na koji je način ustrojen sustav distribucije novih motornih vozila marke »LADA« za teritorij Republike Hrvatske.

Utvrđeno je kako je poduzetnik ADRIA LADA d.o.o. 28. svibnja 2007. godine s poduzetnikom JSC AVTOVAZ, Rusija sklopio Distribucijski sporazum iz kojeg je proizlazila obveza i ovlaštenje poduzetnika ADRIA LADA d.o.o. na ustrojavanje sustava distribucijske i servisne mreže za motorna vozila marke »LADA« na teritoriju Republike Hrvatske. Navedeni ugovor sklopljen je na neodređeno vrijeme i raskinut je 1. veljače 2009. godine od strane poduzetnika JSC AVTOVAZ, Rusija, putem obavijesti upućene poduzetniku ADRIA LADA d.o.o. 5. veljače 2008. godine.

Naime, poduzetnik JSC AVTOVAZ, Rusija, u dva je navrata dostavio navedenu obavijest o raskidu ugovora poduzetniku ADRIA LADA d.o.o., u prvoj obavijesti navodeći 11. veljače 2009. godine kao datum raskida Distribucijskog sporazuma, dok se u drugoj obavijesti navodi 1. veljače 2009. godine. Iako navodi suprotno, poduzetnik ADRIA LADA d.o.o. nije dostavio dokaze o tome da je predmetni ugovor raskinut ranije od 1. veljače 2009. godine.

Međutim, potrebno je napomenuti kako je poduzetnik JSC AVTOVAZ, Rusija, raskidom Distribucijskog sporazuma postupio suprotno odredbi članka 9. stavka 1. točke b) Uredbe o motornim vozilima, koja uređuje da se kod ugovora na neodređeno vrijeme trajanje otkaznog roka, kada dobavljač otkazuje sporazum jer je potrebno reorganizirati cijelu ili značajan dio mreže, može odrediti u najmanjem trajanju od jedne godine. U konkretnom slučaju otkazni rok određen je u trajanju manjem od godine dana, od 5. veljače 2008. do 1. veljače 2009.

Neovisno o tome, potrebno je ukazati i na mišljenje Agencije klase: 011-02/2005-01/13, od 29. lipnja 2005., kojim je utvrđeno da je temeljem odredbe članka 9. stavka 1. točke b) Uredbe o motornim vozilima, dopušteno sklapanje sporazuma na neodređeno razdoblje s otkaznim rokom od dvije (2), odnosno jednom (1) godinom, uz uvjet da takav sporazum bude na snazi najmanje pet (5) godina s propisanim otkaznim rokom. U protivnom, strane sporazuma bi vrlo često koristile mogućnost sklapanja sporazuma na neodređeno vrijeme s ciljem da uz propisane otkazne rokove on traje kraće od minimalnog razdoblja propisanog Uredbom o motornim vozilima, što Agencija smatra protivnim cilju i smislu Uredbe o motornim vozilima. Navedeno se detaljnije obrazlaže pod točkom V. obrazloženja ovoga rješenja pod nazivom: Pravna analiza distribucijske i servisne mreže poduzetnika ADRIA LADA d.o.o. u smislu Uredbe o motornim vozilima.

Za vrijeme dok je bio ovlašteni dobavljač za Republiku Hrvatsku, poduzetnik ADRIA LADA d.o.o. nije ustrojio distribucijski sustav za prodaju novih motornih vozila marke »LADA« te se očitovao kako je glede servisiranja uspostavio kvalitativnu selektivnu mrežu.

Naime, od sklapanja Distribucijskog sporazuma, 28. svibnja 2007., do njegova raskida 1. veljače 2009., nova motorna vozila marke »LADA« poduzetnik ADRIA LADA d.o.o. distribuirao je putem šest poduzetnika koji za njega djeluju kao posrednici. Tijekom provedbe predmetnog postupka utvrđeno je kako je tih šest poduzetnika sačinjavalo njegovu neformalnu mrežu distributera i prije sklapanja predmetnog Distribucijskog sporazuma u 2007. godini. U tom je razdoblju imao sklopljen ugovor o distribuciji s poduzetnikom AUTOCENTAR VRBOVEC d.o.o., u trajanju od 16. lipnja 1997. do 31. prosinca 2006. godine.

Poduzetnici s kojima je poduzetnik ADRIA LADA d.o.o. surađivao u svojstvu posrednika su:

1. AMBRA d.o.o., sa sjedištem u Osijeku, Svilajska 8,

2. AUTO GRLICA, sa sjedištem u Viškovu, Kosi 96,

3. AUTOCENTAR VRBOVEC d.o.o., sa sjedištem u Vrbovcu, 1. svibnja 3,

4. AUTO HRVATSKA d.d., sa sjedištem u Splitu, Dubrovačka ulica 1,

5. BOSOMOT d.o.o., sa sjedištem u Zadru, Put Bokanjca 126,

6. M.G. BARTA, vl. Stjepan Barta, sa sjedištem u Slavonskom Brodu, Istarska 35.

Status navedenih poduzetnika, kao posrednika poduzetnika ADRIA LADA d.o.o., utvrđen je temeljem uvida u izdane račune poduzetnika ADRIA LADA d.o.o., koje je dostavio Agenciji 23. rujna 2008. Naime, dostavljene su ponude i računi ispostavljeni na ime krajnjih kupaca u dva slučaja, te potvrde (reversi) izdane posrednicima. Navedenim potvrdama poduzetnik ADRIA LADA d.o.o. potvrđuje da su, u prvom slučaju poduzetnik AMBRA d.o.o. 10. lipnja 2008. godine, a u drugom slučaju poduzetnik AUTO HRVATSKA d.d., 3. svibnja 2005. godine zaprimili vozila za potrebe daljnje isporuke krajnjim kupcima poduzetnika ADRIA LADA d.o.o.

Pored navedenoga, poduzetnik ADRIA LADA d.o.o. istim je podneskom dostavio još nekoliko izdanih potvrda (reversa) posrednicima, u kojima se kao posrednici navode poduzetnici AUTO GRLICA d.o.o., M.G. BARTA i BOSOMOT d.o.o.

Poduzetnik ADRIA LADA d.o.o. u svom očitovanju od 23. rujna 2008. godine ističe kako je tijekom 2008. godine nova motorna vozila marke »LADA« nabavljao isključivo temeljem ponude i računa ispostavljenih od poduzetnika LADA DISTRIBUTION & MARKETING LIMITED, Cipar, te da je predmetni Distribucijski sporazum već u 2008. godini bio faktično raskinut. Međutim, pri tome ne dostavlja dokaze o raskidu Distribucijskog sporazuma već u 2008. godini, a iz dostavljenih ponuda i računa o kupnji vozila od poduzetnika sa sjedištem u Cipru, kojeg je označio kao povezanog poduzetnika proizvođača motornih vozila marke »LADA«, proizlazi da je nabavu vozila obavljao putem društva-kćeri proizvođača motornih vozila marke »LADA«, što istovremeno ne isključuje postojanje važećeg Distribucijskog sporazuma sklopljenog sa samim proizvođačem motornih vozila marke »LADA«, poduzetnikom JSC AVTOVAZ, Rusija, čiji je formalni raskid nastupio 1. veljače 2009. godine.

Također, u svom očitovanju od 11. ožujka 2009. poduzetnik ADRIA LADA d.o.o. navodi kako je, s obzirom na raskid Distribucijskog ugovora s poduzetnikom JSC AVTOVAZ, Rusija u 2008. godini, dogovoreno daljnje postupanje po istom ugovoru u pogledu uvoza i distribucije novih motornih vozila marke »LADA« u Republici Hrvatskoj te servisa motornih vozila marke »LADA« u jamstvenom roku, no bez ovlaštenja poduzetnika ADRIA LADA d.o.o. za uspostavljanje i vođenje distribucijske i servisne mreže na istom teritoriju. Iste navode nije potkrijepio pisanom dokumentacijom.

U provedbi predmetnog postupka utvrđeno je kako su, osim poduzetnika ADRIA LADA d.o.o. i poduzetnici [...] i [...] i prije i nakon 2006. godine, uvozili i prodavali nova motornih vozila marke »LADA«.

Poduzetnik [...] u 2006. godini imao je sklopljen ugovor o distribuciji s ovlaštenim poduzetnikom proizvođača motornih vozila marke »LADA« temeljem kojeg je i prodavao vozila. U 2007. godini prodaju motornih vozila marke »LADA« obavlja temeljem izravnog uvoza iz inozemstva te nema ugovorni odnos o distribuciji motornih vozila marke »LADA« u Republici Hrvatskoj, dok u [...] 2008. godine sklapa ugovor o kupoprodaji motornih vozila marke »LADA« s poduzetnikom LADA DISTRIBUTION & MARKETING LIMITED, Cipar, temeljem kojeg uvozi motorna vozila marke »LADA« u Republiku Hrvatsku. Iste godine, prema njegovim navodima, organizira i vlastitu distribucijsku mrežu od pet distributera i pet servisera za motorna vozila marke »LADA«. Međutim, uvidom u sklopljeni ugovor s poduzetnikom iz Cipra utvrđeno je kako nije riječ o ugovoru o distribuciji kojim se daju obveze i ovlasti poduzetniku [...] za ustrojavanje distribucijske i servisne mreže, već je riječ isključivo o kupoprodajnom ugovoru u odnosu na nova motorna vozila marke »LADA«.

Prema očitovanju poduzetnika [...], od 1999. godine do lipnja 2004. godine prodavao je nova motorna vozila marke »LADA« u Republici Hrvatskoj kao distributer poduzetnika ADRIA LADA d.o.o. na temelju sklopljenog ugovora. Nakon lipnja 2004. godine, u istoj godini nastavlja prodaju novih motornih vozila marke »LADA« na temelju sklopljenog ugovora s poduzetnikom IMPEX, sa sjedištem u Beogradu, dok sljedeći ugovor u odnosu na motorna vozila marke »LADA« sklapa s poduzetnikom LADA DISTRIBUTION & MARKETING LIMITED, Cipar u [...] 2008. godine.

Osim poduzetnika [...], u 2008. godini i poduzetnik [...] sklopio je ugovor s poduzetnikom LADA DISTRIBUTION & MARKETING LIMITED, Cipar o uvozu i distribuciji motornih vozila marke »LADA« u Republici Hrvatskoj. I u slučaju poduzetnika [...] riječ je o kupoprodajnom ugovoru bez obveze i ovlaštenja za ustrojavanje distribucijske i servisne mreže za motorna vozila marke »LADA». Prije sklapanja navedenog sporazuma, uvoz i prodaju motornih vozila marke »LADA« obavljao je izravnim uvozom iz inozemstva, neovisno od poduzetnika ADRIA LADA d.o.o.

Osim poduzetnika ADRIA LADA d.o.o., [...] i [...], iz prikupljenih očitovanja i podataka utvrđeno je kako je prodaju novih motornih vozila marke »LADA« u Republici Hrvatskoj obavljao i poduzetnik [...]. Poduzetnik [...] bio je ovlašteni uvoznik motornih vozila marke »LADA« u Republici Hrvatskoj u 1995. godini, no od tada obavlja njihovu distribuciju kao posrednik poduzetnika [...] i [...]. Dio ponude motornih vozila marke »LADA« također uvozi izravno iz inozemstva radi prodaje u Republici Hrvatskoj.

Podaci u tablici 2. prikazuju broj prodanih novih motornih vozila marke »LADA« u 2007. i 2008. godini po pojedinom poduzetniku. Podaci su prikupljeni od samih poduzetnika navedenih u tablici 2., iz kojih proizlazi kako su, neovisno o statusu poduzetnika ADRIA LADA d.o.o., kao ovlaštenog dobavljača i distributera motornih vozila marke »LADA«, motorna vozila marke »LADA« bila prodavana putem paralelnog uvoza drugih poduzetnika.

Tablica 2.: BROJ PRODANIH MOTORNIH VOZILA MARKE
 »LADA« U 2007. I 2008. GODINI

|  |  |  |
| --- | --- | --- |
| Poduzetnik | 2007. | 2008. |
| Broj prodanih vozila | Broj prodanih vozila |
| ADRIA LADA d.o.o. | 633 | 467 |
| [...] | [...] | [...] |
| [...] | [...] | [...] |
| [...] | \* | \* |
| Ukupno | 787 | 630 |

\*podaci nisu dostavljeni.

Izvor: podnesci navedenih poduzetnika.

Obrada: AZTN, Sektor za zaštitu tržišnog natjecanja.

Usporedbom podataka o broju novoregistriranih motornih vozila marke »LADA« iz tablice 1. i broju prodanih motornih vozila marke »LADA« prikazanih u tablici 2., vidljiva su odstupanja između podataka o ukupnom broju prodanih motornih vozila marke »LADA« dostavljenih od samih poduzetnika koji djeluju na tržištu i podataka o novoregistriranim vozilima Ministarstva unutarnjih poslova.

Naime, iz prikazanih podataka vidljivo je kako broj motornih vozila marke »LADA« koje je poduzetnik ADRIA LADA d.o.o. naveo kao prodane u 2007. i u 2008. godini u potpunosti odgovara broju novoregistriranih motornih vozila marke »LADA« za obje godine, dok ukupan zbroj svih prodanih motornih vozila marke »LADA« prema podacima dostavljenim od samih poduzetnika ADRIA LADA d.o.o., [...] i [...] znatno premašuje broj novoregistriranih motornih vozila marke »LADA« u 2007. i 2008. godini.

U 2009. godini u Republici Hrvatskoj ne postoji ovlašteni dobavljač i distributer novih motornih vozila marke »LADA«, niti postoji ustrojena ovlaštena mreža distribucije i servisiranja motornih vozila marke »LADA». Niti jedan od poduzetnika koji je u prethodnim godinama prodavao motorna vozila marke »LADA« u Republici Hrvatskoj, za 2009. godinu nema sklopljen Distribucijski ugovor s poduzetnikom JSC AVTOVAZ, Rusija, poduzetnikom LADA DISTRIBUTION & MARKETING LIMITED, Cipar, niti eventualno nekim drugim za to ovlaštenim poduzetnikom.

Naime, prema zaprimljenim očitovanjima poduzetnika koji su u Republici Hrvatskoj prodavali motorna vozila marke »LADA« u 2008. godini, proizvođač motornih vozila marke »LADA«, poduzetnik JSC AVTOVAZ, Rusija, pokrenuo je reorganizaciju sustava distribucije motornih vozila marke »LADA« na način da je ovlastio poduzetnika LADA DISTRIBUTION & MARKETING LIMITED, Cipar kao glavnog dobavljača za područje Istočne Europe. No, s obzirom da je reorganizacija i dalje u tijeku, poduzetnik LADA DISTRIBUTION & MARKETING LIMITED, Cipar još nije organizirao distribucijski sustav u Republici Hrvatskoj te su pregovori u vezi sklapanja distribucijskih ugovora za motorna vozila marke »LADA« u Republici Hrvatskoj i dalje u tijeku.

Slijedom navedenog, razvidno je kako je u odnosu na distribuciju motornih vozila marke »LADA« u Republici Hrvatskoj riječ o neorganiziranom tržištu, gdje je reorganizacija sustava tek u tijeku, a s obzirom da je riječ o poduzetnicima koji nemaju sjedište u Republici Hrvatskoj, tek po sklapanju distribucijskog sporazuma s jednim od poduzetnika u Republici Hrvatskoj bit će moguće utvrditi o kakvom distribucijskom sustavu je riječ, te hoće li uspostavljeni distribucijski sustav biti u skladu s odredbama Uredbe o motornim vozilima i ZZTN.

V.II.III. Usluge ovlaštenog servisiranja motornih vozila marke »LADA« koje uključuju pružanje usluga popravka i održavanja motornih vozila i nabave rezervnih dijelova

Sustav ovlaštenog servisiranja motornih vozila marke »LADA« u Republici Hrvatskoj obilježavaju iste značajke kao i sustav distribucije motornih vozila marke »LADA«.

Naime, za vrijeme trajanja statusa ovlaštenog dobavljača i distributera motornih vozila marke »LADA«, u razdoblju od 28. svibnja 2007. do 1. veljače 2009., a sukladno sklopljenom Sporazumu o garantnom servisu od 20. travnja 2007. godine s poduzetnikom JSC AVTOVAZ, Rusija, poduzetnik ADRIA LADA d.o.o. imao je ovlaštenje za uspostavljanje servisne mreže za motorna vozila marke »LADA« u Republici Hrvatskoj. Poduzetnik ADRIA LADA d.o.o. očitovao se kako je ustrojio kvalitativnu selektivnu servisnu mrežu za teritorij Republike Hrvatske, a sačinjavalo ju je sedam poduzetnika.

Riječ je o poduzetnicima:

1. AMBRA d.o.o., sa sjedištem u Osijeku, Svilajska 8,

2. AUTO GRLICA d.o.o., sa sjedištem u Viškovu, Kosi 96,

3. AUTOCENTAR VRBOVEC d.o.o., sa sjedištem u Vrbovcu, 1. svibnja 3,

4. AUTO HRVATSKA d.d., sa sjedištem u Splitu, Dubrovačka ulica 1,

5. M.G. BARTA, vl. Stjepan Barta, sa sjedištem u Slavonskom Brodu, Istarska 35,

6. MARTINKO AUTO SERVIS VOZILA I TRGOVINA, sa sjedištem u Pregradi, Gajeva 16,

7. AUTOMEHANIČARSKI OBRT DENIS, vl. Denis Peričić, sa sjedištem u Zadru, Put Bokanjca 126a.

Od navedenog broja, poduzetnik ADRIA LADA d.o.o. s njih je četiri, a riječ je o poduzetnicima MARTINKO AUTO SERVIS VOZILA I TRGOVINA, AUTOMEHANIČARSKI OBRT DENIS, AUTO HRVATSKA d.d., AUTOCENTAR VRBOVEC, d.o.o., sklopio Ugovore o održavanju automobila LADA polovicom 1997. godine (osim poduzetnika AUTOMEHANIČARSKI OBRT DENIS, s kojim je navedeni ugovor sklopio 2005. godine), dok je s preostala tri poduzetnika poslovao isključivo temeljem usmenog dogovora o pružanju usluga servisiranja motornih vozila marke »LADA«. Navedeni poduzetnici ne obavljaju isključivo djelatnost servisa motornih vozila marke »LADA«, već pružaju usluge servisa i za vozila drugih marki.

Nadalje, poduzetnik ADRIA LADA d.o.o. očitovao se kako su, s obzirom na uspostavljenu kvalitativnu selektivnu mrežu servisera, jedini kriterij za ulazak u mrežu ovlaštenih servisera poduzetnika ADRIA LADA d.o.o. bila »Organizacijska uputstva za provođenje servisa na automobilima LADA u jamstvenom roku«, uputstva koja su serviserima dostavljana na njihov zahtjev radi uključivanja u mrežu servisera motornih vozila marke »LADA».

Iz zaprimljenih očitovanja i dokumentacije navedenih poduzetnika, servisera motornih vozila marke »LADA«, utvrđeno je kako poduzetnik ADRIA LADA d.o.o., unatoč navodima o uspostavljenom kvalitativnom selektivnom sustavu servisiranja, nije uspostavio sustav u skladu s odredbama Uredbe o motornim vozilima. Naime, s obzirom na to da je samo s nekim serviserima poslovao temeljem pisanih ugovora, i to ugovora sklopljenih 1997. godine koji nisu naknadno usklađeni s Uredbom o motornim vozilima, a koji sadržavaju odredbe koje su u suprotnosti s odredbama Uredbe o motornim vozilima, dok je s drugima poslovao samo temeljem usmenog dogovora, isti se sustav ne može označiti formalno uređenim kvalitativnim selektivnim sustavom servisiranja.

Prema očitovanjima zaprimljenim od poduzetnika [...], [...] i [...], a s obzirom na njihove sklopljene kupoprodajne ugovore u odnosu na motorna vozila marke »LADA« s proizvođačem ili njegovim povezanim poduzetnicima u pojedinoj godini, niti jedan od njih, u razdoblju za koje je bio sklopljen pojedini sporazum radi prodaje motornih vozila marke »LADA« u Republici Hrvatskoj, nije imao ovlaštenje niti je samostalno ustrojio vlastitu servisnu mrežu za motorna vozila marke »LADA«, već je svaki od njih glede servisiranja motornih vozila marke »LADA« surađivao putem usmenog dogovora s određenim brojem neovisnih servisera.

Po raskidu Distribucijskog sporazuma od 28. svibnja 2007. godine, temeljem kojeg je sklopljen i Sporazum o garantnom servisu, odnosno 1. veljače 2009. godine, prestala je i obveza i ovlaštenje poduzetnika ADRIA LADA d.o.o. za organizaciju ovlaštene mreže servisera motornih vozila marke »LADA« u Republici Hrvatskoj, no poduzetnik ADRIA LADA d.o.o. naveo je kako je suradnju sa serviserima nastavio u neformalnom obliku, budući da trenutno niti jedan od poduzetnika na teritoriju Republike Hrvatske nema status ovlaštenog uvoznika i sklopljen ugovor o distribuciji motornih vozila marke »LADA«, odnosno nema ovlasti za uređenje mreže servisera motornih vozila marke »LADA« u Republici Hrvatskoj.

Nadalje, tijekom provođenja posebnog ispitnog postupka utvrđeno je kako »Organizacijska uputstva za provođenje servisa na automobilima LADA u jamstvenom roku« poduzetnika ADRIA LADA d.o.o., koja predstavljaju jedini kriterij za ulazak u mrežu ovlaštenih servisera, a prilog su svim Ugovorima o održavanju automobila Lada koje je poduzetnik ADRIA LADA d.o.o. sklopio sa svojim ovlaštenim serviserima, sadrže odredbe kojima se za usluge izvan jamstvenog roka ovlaštenim servisima nameće obveza uporabe originalnih rezervnih dijelova.

Pored toga, odredbom članka XIII. Ugovora o održavanju automobila Lada, poduzetnik ADRIA LADA d.o.o. obvezao je servisere da sve rezervne dijelove za motorna vozila marke »LADA« moraju nabavljati isključivo od poduzetnika ADRIA LADA d.o.o.

Navedene odredbe imaju za cilj, ali i za posljedicu ograničavanje tržišnog natjecanja, budući da se poduzetnike koji djeluju kao ovlašteni serviseri motornih vozila marke »LADA« onemogućava u nabavi i korištenju rezervnih dijelova za popravke i održavanje motornih vozila marke »LADA« izvan jamstvenog roka od drugih dobavljača originalnih rezervnih dijelova i/ili rezervnih dijelova jednake kvalitete.

Ograničavanjem slobodne nabave originalnih rezervnih dijelova ili rezervnih dijelova jednake kvalitete drugih dobavljača istovremeno se ograničavaju i ovlašteni serviseri u daljnjoj prodaji rezervnih dijelova za motorna vozila marke »LADA». Na taj se način dovode u nepovoljniji položaj ovlašteni serviseri na tržištu prodaje rezervnih dijelova u odnosu na konkurenciju, kao i ograničava izbor krajnjeg kupca prilikom odabira rezervnog dijela potrebnog za popravak motornog vozila marke »LADA«.

VI. Pravna analiza distribucijske i servisne mreže poduzetnika ADRIA LADA d.o.o. u smislu Uredbe o motornim vozilima

Tijekom postupka prethodnog ispitivanja stanja na tržištu i posebnog ispitnog postupka pokrenutog po službenoj dužnosti protiv poduzetnika ADRIA LADA d.o.o., isti je u više navrata dostavljao očitovanja i dokumentaciju iz kojih proizlazi sljedeće:

• Poduzetnik ADRIA LADA d.o.o. sklopio je 28. svibnja 2007. s poduzetnikom JSC AVTOVAZ, Rusija, Distribucijski sporazum na neodređeno vrijeme, vezano za prodaju OF ISC AVTOVAZ proizvoda na stranom tržištu broj: 191/00232934/070020.

Uvidom u navedeni Distribucijski sporazum, Agencija je nesporno utvrdila kako je temeljem točke 2.1 tog sporazuma poduzetnik ADRIA LADA d.o.o. stekao status ovlaštenog uvoznika i distributera motornih vozila marke »LADA« za teritorij Republike Hrvatske. U spomenutoj točki navodi se kako poduzetnik JSC AVTOVAZ, Rusija odobrava poduzetniku ADRIA LADA d.o.o., unutar selektivnog distribucijskog sustava, pravo na prodaju, vršenje usluga servisiranja te promicanje i davanje potpore žigovima na teritoriju Republike Hrvatske. U uvodu Distribucijskog sporazuma navodi se također kako je poduzetnik ADRIA LADA d.o.o. voljan angažirati se na distribuciji i prodaji vozila i odgovarajućih izvornih zamjenskih dijelova, kao i razviti mrežu službenih trgovaca i servisera u Republici Hrvatskoj. Nadalje, temeljem točke 5.11 Distribucijskog sporazuma poduzetnik ADRIA LADA d.o.o. obvezao se pružati usluge servisiranja u skladu sa Sporazumom o garantnom servisu za Lada automobile, koji je sklopljen 20. travnja 2007. također s poduzetnikom JSC AVTOVAZ, Rusija.

Navedeno potvrđuje očitovanje Državnog zavoda za mjeriteljstvo od 29. svibnja 2008. godine, u kojem je navedeno kako mu je poduzetnik JSC AVTOVAZ, Rusija, 16. travnja 2007. dostavio dopis kojim ovlašćuje poduzetnika ADRIA LADA d.o.o. na zastupanje pred Vladinim institucijama, na provedbu postupka homologacije, na izdavanje izjava o homologaciji, kao i na izdavanje proizvođačevih certifikata za motorna vozila marke »LADA« u Republici Hrvatskoj.

Slijedom navedenog, poduzetnik ADRIA LADA d.o.o. bio je, sukladno odredbi članka 19. stavka 1. Uredbe o motornim vozilima, počevši od dana sklapanja Distribucijskog sporazuma, 28. svibnja 2007., obvezan ustrojiti distribucijsku i servisnu mrežu motornih vozila marke »ADRIA LADA« za teritorij Republike Hrvatske na jedan od načina utvrđenih člankom 3. stavkom 1. točkama a) i b) Uredbe o motornim vozilima, a sporazumi o distribuciji i servisiranju koje je sklapao s distributerima i serviserima morali su od dana sklapanja Distribucijskog sporazuma u potpunosti biti usklađeni s odredbama Uredbe o motornim vozilima.

• Dopisom od 4. veljače 2008. poduzetnik JSC AVTOVAZ, Rusija obavijestio je poduzetnika ADRIA LADA d.o.o. da se zbog reorganizacije distribucijske mreže u Europi Distribucijski sporazum raskida s danom 11. veljače 2009. Potom je isti poduzetnik, u naknadnom dopisu od 5. veljače 2008., upućenom poduzetniku ADRIA LADA d.o.o., kao datum raskida naveo 1. veljače 2009.

U pisanom očitovanju od 26. svibnja 2009. poduzetnik ADRIA LADA d.o.o. navodi kako je u dopisu od 4. veljače 2008. principal JSC AVTOVAZ, Rusija, omaškom naveo datum 1. veljače 2009., iako se u cijelosti mislilo na datum 1. veljače 2008. godine, te je tako, prema navodima poduzetnika ADRIA LADA d.o.o., principal u poslovanju s njim i postupao. Međutim, uvidom u navedene dopise, Agencija je utvrdila, s obzirom da se u dva predmetna dopisa, od 4. i 5. veljače 2008. godine, razlikuje isključivo dan, no ne i godina predmetnog raskida ugovora, da je Distribucijski sporazum raskinut dana 1. veljače 2009., budući da je to posljednja jasno i formalno očitovana volja poduzetnika JSC AVTOVAZ, Rusija.

U prilog svojoj tvrdnji da je predmetni sporazum raskinut u 2008. godini, poduzetnik ADRIA LADA d.o.o. u podnesku od 29. srpnja 2008. priložio je dopis od 22. srpnja 2008. kojim poduzetnik JSC AVTOVAZ, Rusija obavještava treće osobe o tome kako s poduzetnikom ADRIA LADA d.o.o. nema zaključen kupoprodajni ugovor za vozila »LADA« za 2008. godinu.

Uvidom u navedeni dopis, Agencija je utvrdila kako je navedenom izjavom od strane principala, poduzetnika JSC AVTOVAZ, Rusija, isključivo konstatirano kako s poduzetnikom ADRIA LADA d.o.o. u 2008. godini nije zaključen Ugovor o kupoprodaji motornih vozila marke »LADA«, te se pri tome ni u kojem kontekstu ne spominje raskid Distribucijskog ugovora s poduzetnikom ADRIA LADA d.o.o., kako to tvrdi poduzetnik ADRIA LADA d.o.o. u svom podnesku od 29. srpnja 2008. U navedenoj izjavi poduzetnik JSC AVTOVAZ, Rusija napominje kako je, počevši od 2007. godine organizacija rada na području Europe, uključujući i tržište Republike Hrvatske, prenesena na povezano društvo, poduzetnika LADA DISTRIBUTION & MARKETING LIMITED, Cipar te obavještava treće osobe o tome kako s poduzetnikom ADRIA LADA d.o.o. nema zaključen kupoprodajni ugovor za motorna vozila marke »LADA« za 2008. godinu.

Dakle, poduzetnik JSC AVTOVAZ, Rusija, u svojoj izjavi navodi 2007. kao godinu u kojoj je započela reorganizacija njegova poslovanja u Europi, te kao godinu u kojoj su ovlasti vezane uz distribuciju motornih vozila marke »LADA« za područje Europe prenesene na povezanog poduzetnika LADA DISTRIBUTION & MARKETING LIMITED, Cipar. Međutim, poduzetnik ADRIA LADA d.o.o. upravo je polovicom 2007. godine sklopio Distribucijski sporazum s proizvođačem poduzetnikom JSC AVTOVAZ, Rusija, a ne sa poduzetnikom LADA DISTRIBUTION & MARKETING LIMITED, Cipar.

Stoga, Agencija je utvrdila da iz navedene izjave ne proizlazi točnost tvrdnje poduzetnika ADRIA LADA d.o.o. kako je Distribucijski sporazum zbog reorganizacije poslovanja poduzetnika JSC AVTOVAZ, Rusija, unatoč formalnom datumu raskida, 1. veljače 2009., morao biti raskinut istog datuma u 2008. godini, s obzirom da je predmetni Distribucijski sporazum s poduzetnikom JSC AVTOVAZ, Rusija bio sklopljen 28. svibnja 2007., kada je, prema navodima samog poduzetnika JSC AVTOVAZ, Rusija, već bio u tijeku postupak reorganizacije poslovanja tog poduzetnika.

Nadalje, u izjavi se spominje nepostojanje kupoprodajnog ugovora, što je različita razina ugovora u odnosu na distribucijski sporazum. Pojedinim kupoprodajnim ugovorom realiziraju se određene odredbe distribucijskog sporazuma, budući da distributer kupuje određeni broj vozila koje onda temeljem distribucijskog sporazuma distribuira na teritoriju za koji je ovlašten. Nepostojanje kupoprodajnog ugovora ne uključuje i nepostojanje distribucijskog sporazuma. Na temelju navedene izjave može se zaključiti samo kako poduzetnik JSC AVTOVAZ, Rusija i poduzetnik ADRIA LADA d.o.o. nisu do 22. srpnja 2008. međusobno sklopili kupoprodajni ugovor. To, međutim, ne znači da poduzetnik ADRIA LADA d.o.o. nije sklopio kupoprodajni ugovor s poduzetnikom LADA DISTRIBUTION & MARKETING LIMITED, Cipar, koji je poduzetnik pod kontrolom poduzetnika JSC AVTOVAZ, Rusija, odnosno da tijekom 2008. nije uvozio motorna vozila marke »LADA« temeljem narudžbenice ili neke druge pravne osnove.

U prilog ispravnosti utvrđene činjenice od strane Agencije da je do 1. veljače 2009. poduzetnik ADRIA LADA d.o.o. bio ovlašteni uvoznik motornih vozila marke »LADA« govore i podaci o broju prodanih vozila od strane poduzetnika ADRIA LADA d.o.o., [...] i [...]. Naime, usporedbom tih podataka sa službenim podacima Ministarstva unutarnjih poslova o broju novoregistriranih vozila u 2007. i 2008. godini, utvrđeno je kako je riječ o istom broju prodanih »LADA« vozila od strane poduzetnika ADRIA LADA d.o.o. i novoregistriranih »LADA« vozila prema podacima Ministarstva unutarnjih poslova za obje godine.

Vezano za datum raskida predmetnog Distribucijskog sporazuma, potrebno je napomenuti kako je njegovim raskidom poduzetnik JSC AVTOVAZ, Rusija, postupio suprotno odredbi članka 9. stavka 1. Uredbe o motornim vozilima, kojom je propisano da se skupno izuzeće primjenjuje pod uvjetom da vertikalni sporazum, koji je dobavljač novih motornih vozila sklopio s distributerom ili ovlaštenim serviserom, uređuje:

a) sklapanje sporazuma na razdoblje od najmanje pet godina, a svaka stranka sporazuma se obvezuje da će obavijestiti drugu stranku najmanje šest mjeseci unaprijed o svojoj namjeri da neće obnoviti sporazum, ili

b) sklapanje sporazuma na neodređeno razdoblje, a u tom slučaju rok za dostavu obavijesti o otkazu sporazuma za obje stranke sporazuma je najmanje dvije godine prije namjeravanog otkaza, a taj rok se može smanjiti na najmanje jednu godinu u slučajevima kada:

– zakon ili poseban sporazum obvezuje dobavljača na plaćanje odgovarajuće naknade za otkaz sporazuma, ili

– dobavljač otkazuje sporazum jer je potrebno reorganizirati cijelu ili značajan dio mreže.

Navedene odredbe Uredbe o motornim vozilima treba promatrati i tumačiti zajedno, što znači da bi svi sporazumi, neovisno o tome jesu li sklopljeni na određeno ili neodređeno vrijeme, morali trajati minimalno pet godina.

Relativno dug rok trajanja ugovora koji je propisan Uredbom o motornim vozilima određen je radi zaštite ovlaštenih distributera i ovlaštenih servisera koji su u pravilu obvezni uložiti velika financijska sredstva neophodna za provedbu takvih sporazuma.

• Prema navodima poduzetnika ADRIA LADA d.o.o. isti primjenjuje kvalitativni selektivni sustav servisiranja motornih vozila marke »LADA«, a s distributerima novih motornih vozila marke »LADA« ne posluje temeljem pisanih ugovora o distribuciji. Iz navedenog proizlazi da nije odredio oblik distribucije motornih vozila marke »LADA». Nadalje, isti navodi kako s nekim serviserima ima sklopljene pisane ugovore, dok s nekima posluje isključivo na temelju usmenog dogovora. Kriterije za ulazak poduzetnika u mrežu servisnog sustava dostavlja na zahtjev svakog servisera u obliku »Organizacijskih uputstava za provođenje servisa na automobilima Lada u jamstvenom roku«, a ta uputstva predstavljaju jedini kriterij za ulazak poduzetnika u sustav ovlaštenih servisera motornih vozila marke »LADA«.

Selektivni distribucijski sustav utvrđen je člankom 3. stavkom 4. Uredbe o motornim vozilima, a riječ je o sustavu distribucije uspostavljenom temeljem sporazuma o distribuciji i servisiranju motornih vozila u kojemu se dobavljač obvezuje posredno ili neposredno prodavati proizvode koji su predmet sporazuma, samo distributerima ili serviserima odabranima na osnovi posebnih, transparentnih kriterija, a distributeri ili serviseri obvezuju se da neće prodavati takve proizvode neovlaštenim distributerima ili neovisnim serviserima, ne isključujući mogućnost prodaje rezervnih dijelova neovisnim serviserima ili obvezu pružanja svih tehničkih informacija, opreme za dijagnostiku, alata i obuke za popravak i održavanje motornih vozila neovisnim operaterima, ili u svrhu provedbe mjera zaštite okoliša.

Članak 3. stavak 5. Uredbe o motornim vozilima uređuje kvalitativni selektivni distribucijski sustav kao selektivni sustav u kojemu dobavljač određuje kriterije za izbor distributera ili servisera koji su isključivo kvalitativne prirode. Takvi kriteriji nužni su zbog prirode proizvoda koji su predmet sporazuma i jedinstveno su utvrđeni za sve distributere ili servisere koji se žele priključiti tom sustavu distribucije, a ne smiju se primjenjivati na diskriminirajući način i ne mogu izravno ograničavati broj distributera ili servisera na mjerodavnom tržištu.

Slijedom navedenog, dobavljač koji je formirao servisni sustav temeljem sustava kvalitativne selektivne distribucije dužan je u servisni sustav primiti svakog zainteresiranog poduzetnika koji ispunjava određene dobavljačeve kriterije. Te kriterije dobavljač ne smije primjenjivati na diskriminirajući način, niti smije ograničavati broj ovlaštenih servisera na mjerodavnom tržištu, naravno pod uvjetnom da oni ispunjavaju sve potrebne kriterije za ulazak u taj sustav.

U tijeku postupka ispitivanja sukladnosti sporazuma, Agencija je utvrdila kako je poduzetnik SPID d.o.o. od 1. veljače 2008. u više navrata bezuspješno pokušavao stupiti u kontakt s poduzetnikom ADRIA LADA d.o.o. radi dostave kriterija za ulazak u ovlašteni servisni sustav motornih vozila marke »LADA«, a kako bi pokrenuo obavljanje djelatnosti servisno-prodajnog centra motornih vozila marke »LADA«.

Odbijanjem komunikacije s poduzetnikom SPID d.o.o., koji se poduzetniku ADRIA LADA d.o.o. obratio kao ovlaštenom uvozniku, distributeru i serviseru motornih vozila marke »LADA« u Republici Hrvatskoj i odbijanjem da kriterije ulaska u ovlašteni servisni sustav motornih vozila marke »LADA« učini dostupnim, kako svim poduzetnicima, tako i poduzetniku SPID d.o.o., poduzetnik ADRIA LADA d.o.o. navedene je kriterije primijenio na diskriminirajući način, izravno ograničavajući broj servisera na mjerodavnom tržištu, te je tako postupio suprotno odredbama članka 3. stavaka 4. i 5. Uredbe o motornim vozilima.

Upravo iz tih razloga, Agencija je u tijeku predmetnog postupka donijela rješenje o privremenoj mjeri klase: UP/I 030-01/2008-01/67, urbroja: 580-02-08-70-03, od 17. prosinca 2008., koje je objavljeno u »Narodnim novinama«, broj 6/09, kojim se poduzetniku ADRIA LADA d.o.o. nalaže da primi poduzetnika SPID d.o.o. u sustav ovlaštenih servisera motornih vozila marke »LADA»; da na svojoj internetskoj stranici objavi »Organizacijska uputstva za provođenje servisa na automobilima Lada u jamstvenom roku« odnosno transparentne kvalitativne kriterije koji su uvjet za primanje poduzetnika u sustav ovlaštenih servisera motornih vozila marke »LADA«; da primi u sustav ovlaštenih servisera motornih vozila marke »LADA« svakog poduzetnika koji to zatraži, ako taj poduzetnik ispunjava kriterije koje je poduzetnik ADRIA LADA d.o.o. dužan objaviti na svojoj internetskoj stranici; te da poduzetnik ADRIA LADA d.o.o. bez odgode pisano obavijesti Agenciju o svakom poduzetniku koji se temeljem kriterija iz izreke predmetnog rješenja prijavio za obavljanje posla ovlaštenog servisera motornih vozila marke »LADA«, kao i o tome kakva je bila odluka poduzetnika ADRIA LADA d.o.o.

Uvidom u dostupnu dokumentaciju Agencija je utvrdila kako je poduzetnik ADRIA LADA d.o.o. sklopio sljedeće sporazume s distributerima i serviserima u Republici Hrvatskoj:

a) Ugovori o prodaji automobila Lada

– Ugovor o prodaji automobila Lada br. 04, sklopljen dana 16. lipnja 1997. Na neodređeno vrijeme s poduzetnikom PIK VRBOVEC AUTO SERVIS d.o.o., sa sjedištem u Vrbovcu, Prvog svibnja 3 (sada poduzetnik AUTOCENTAR VRBOVEC, d.o.o.), koji je prestao važiti dana 31. prosinca 2006.

Poduzetnici AMBRA d.o.o., AUTO GRLICA d.o.o., AUTOCENTAR VRBOVEC d.o.o., AUTO HRVATSKA d.d., BOSOMOT d.o.o. i M.G. BARTA, obavljali su prodaju motornih vozila marke »LADA« u svojstvu posrednika poduzetnika ADRIA LADA d.o.o. Isto je utvrđeno temeljem uvida u izdane račune poduzetnika ADRIA LADA d.o.o., koje je navedeni poduzetnik dostavio Agenciji 23. rujna 2008. Ponude i računi ispostavljeni su na ime krajnjih kupaca u dva slučaja, dok su potvrde (reversi) izdane posrednicima, poduzetniku AMBRA d.o.o. 10. lipnja 2008. godine, a u drugom slučaju poduzetniku AUTO HRVATSKA d.d., 3. svibnja 2005. godine, gdje isti potvrđuju kako su zaprimili vozila za potrebe daljnje isporuke krajnjim kupcima poduzetnika ADRIA LADA d.o.o. Istim je podneskom poduzetnik ADRIA LADA d.o.o. dostavio još nekoliko izdanih potvrda (reversa) posrednicima, u kojima se kao posrednici navode poduzetnici AUTO GRLICA d.o.o., M.G. BARTA i BOSOMOT d.o.o.

b) Ugovori o održavanju automobila Lada

– Ugovor o održavanju automobila Lada br. 04, sklopljen 11. lipnja 1997. s poduzetnikom MARTINKO AUTO SERVIS VOZILA I TRGOVINA,

– Ugovor o održavanju automobila Lada br. 08, sklopljen 16. lipnja 1997. s poduzetnikom PIK VRBOVEC AUTO SERVIS d.o.o. (sada poduzetnik AUTOCENTAR VRBOVEC, d.o.o.),

– Ugovor o održavanju automobila Lada br. 09, sklopljen 1. srpnja 1997. s poduzetnikom AUTO LAD d.o.o. (sada poduzetnik AUTO HRVATSKA d.d.),

– Ugovor o održavanju automobila Lada br. 25, sklopljen 20. travnja 2005. s poduzetnikom AUTOMEHANIČARSKI OBRT DENIS,

– Usmeni ugovori o održavanju automobila Lada, sklopljeni s poduzetnicima AMBRA d.o.o., AUTO GRLICA d.o.o. i M.G. BARTA.

Unatoč navodima o uspostavljenom kvalitativnom selektivnom sustavu servisiranja, poduzetnik ADRIA LADA d.o.o. nije u razdoblju od 28. svibnja 2007. do 1. veljače 2009. uspostavio distribucijski i/ili servisni sustav u skladu sa odredbama Uredbe o motornim vozilima te je samo sa nekim serviserima poslovao temeljem pisanih ugovora sklopljenih 1997., a koji nisu do kraja 2005. godine bili usklađeni s Uredbom o motornim vozilima, dok je, prema vlastitim navodima, s ostalim serviserima motornih vozila marke »LADA«, poslovao samo temeljem usmenog dogovora.

Budući da je Uredbom o motornim vozilima detaljno, taksativno propisan sadržaj koji sporazumi u ovom sektoru moraju sadržavati, odnosno što isti ne smiju sadržavati, logički se nameće i zaključak o nužnosti sklapanja istih sporazuma u pisanom obliku, stoga je poduzetnik ADRIA LADA d.o.o., u smislu Uredbe o motornim vozilima, bio dužan sklapati ugovore sa svojim distributerima i/ili serviserima u pisanom obliku.

Temeljem članka 9. ZZTN zabranjeni su sporazumi između poduzetnika, ugovori, pojedine odredbe ugovora, izričiti ili prešutni dogovori, usklađeno djelovanje, odluke udruženja poduzetnika koji kao cilj ili posljedicu imaju sprječavanje, ograničavanje ili narušavanje tržišnog natjecanja na mjerodavnom tržištu, a naročito oni kojima se:

– izravno ili neizravno utvrđuju kupovne ili prodajne cijene, odnosno drugi trgovinski uvjeti,

– ograničava ili nadzire proizvodnja, tržišta, tehnološki razvoj ili ulaganje,

– dijele tržišta ili izvori nabave,

– primjenjuju nejednaki uvjeti na istovrsne poslove s različitim poduzetnicima, čime ih se dovodi u nepovoljniji položaj u odnosu na konkurenciju,

– uvjetuje sklapanje ugovora prihvaćanjem od drugih ugovornih stranaka dodatnih obveza, koje po svojoj prirodi ili običajima u trgovini nisu u vezi s predmetom tih ugovora.

Sporazumi kojima se sprječava, ograničava ili narušava tržišno natjecanje, a ne mogu se skupno ili pojedinačno izuzeti u smislu članka 10. ZZTN, ništavi su.

Skupno izuzeće za sporazume o distribuciji i servisiranju motornih vozila uređeno je Uredbom o motornim vozilima. Tom se uredbom propisuju uvjeti za skupno izuzeće sporazuma o distribuciji i servisiranju motornih vozila, određuju se uvjeti koji sporazumi moraju sadržavati, ograničenja ili uvjeti koje takvi sporazumi ne smiju sadržavati te drugi uvjeti koji se moraju ispuniti za skupno izuzeće tih sporazuma od primjene odredbi članka 9. ZZTN o zabranjenim sporazumima.

Članak 10. ZZTN propisuje uvjete koje pojedini sporazum mora kumulativno ispuniti kako bi ga se pojedinačno izuzelo od primjene odredbi članka 9. ZZTN o zabranjenim sporazumima.

Riječ je o dva pozitivna (članak 10. stavak 1. ZZTN) i dva negativna uvjeta (članak 10. stavak 2. ZZTN). U smislu članka 10. stavka 1. ZTTN, od opće zabrane uređene člankom 9. ZZTN mogu se izuzeti sporazumi koji pridonose unaprjeđenju proizvodnje ili distribucije robe i/ili usluga, promicanju tehnološkog ili gospodarskog razvoja i pružaju potrošačima razmjernu korist. Također, navedenim se sporazumima ne mogu poduzetnicima, u smislu članka 10. stavka 2. ZZTN, nametati ograničenja koja nisu neophodna za postizanje prethodno navedenih ciljeva niti poduzetnicima omogućiti isključivanje znatnog dijela konkurencije s tržišta, za robe i/ili usluge koje su predmetom sporazuma. U smislu članka 35. stavka 3. ZZTN, kriteriji iz Obavijesti Komisije – Smjernice za primjenu članka 81. stavka 3. Ugovora (odgovarajući članak 10. ZZTN) koje su objavljene u prijevodu na hrvatskom jeziku na službenim internetskim stranicama Agencije: http://www.aztn.hr/uredbe\_vlade.htm, služe kao interpretativni instrument i za primjenu članka 10. ZZTN.

Člankom 3. Uredbe o motornim vozilima propisano je da se skupna izuzeća primjenjuju na sporazume sklopljene između dva ili više poduzetnika koji u svrhu sporazuma ne djeluju na istoj razini proizvodnje odnosno distribucije iz članka 11. stavka 1. točke 4. ZZTN (vertikalni sporazumi), a u odnosu na uvjete po kojima ugovorne strane mogu kupovati, prodavati ili preprodavati nova motorna vozila, rezervne dijelove za motorna vozila ili pružati usluge popravka i održavanja motornih vozila, a posebno na sporazume koji:

– primjenjuju kvalitativni, kvantitativni ili mješoviti kvalitativno-kvantitativni selektivni distribucijski sustav kao oblik distribucije i servisiranja motornih vozila,

– primjenjuju isključivu distribuciju ili isključivu opskrbu kao oblik distribucije i servisiranja motornih vozila,

– sadrže odredbe kojima se kupcu ustupaju ili daju na korištenje prava intelektualnog vlasništva, pod uvjetom da te odredbe ne čine primarni cilj takvih sporazuma, te da su u izravnoj vezi s uporabom, prodajom i/ili preprodajom proizvoda koji su predmet sporazuma od strane tog kupca ili njegovih kupaca.

Na temelju članka 19. Uredbe o motornim vozilima, vertikalni sporazumi iz članka 3. Uredbe o motornim vozilima, sklopljeni do njenog stupanja na snagu, moraju biti usklađeni s njezinim odredbama do kraja 2005. godine.

Agencija je izvršila uvid u predmetne ugovore, kao i u odredbe Distribucijskog sporazuma, te je utvrdila kako slijedi:

a) Odredbe Distribucijskog sporazuma, sklopljenog 28. svibnja 2007. između poduzetnika JSC AVTOVAZ, Rusija i poduzetnika ADRIA LADA d.o.o., raskinutog 1. veljače 2009. od strane poduzetnika JSC AVTOVAZ, Rusija, usklađene su s odredbama Uredbe o motornim vozilima.

Međutim, iako je Distribucijski sporazum formalno, u svom sadržaju, usklađen s odredbama Uredbe o motornim vozilima, potrebno je napomenuti kako se u primjeni navedenog sporazuma poduzetnik JSC AVTOVAZ, Rusija nije pridržavao njenih odredaba.

To se prvenstveno odnosi na sklapanje kupoprodajnih ugovora koje je povezano društvo poduzetnika JSC AVTOVAZ, Rusija, LADA DISTRIBUTION & MARKETING, Cipar sklopilo s neovlaštenim distributerima, poduzetnicima [...] i [...] u 2008. godini, za vrijeme važenja Distribucijskog sporazuma sklopljenog između poduzetnika JSC AVTOVAZ, Rusija i ADRIA LADA d.o.o.

Poduzetnik JSC AVTOVAZ, Rusija Distribucijskim sporazumom formalno je ovlastio i time ujedno obvezao poduzetnika ADRIA LADA d.o.o. na organizaciju distributivne i servisne mreže motornih vozila marke »LADA« na teritoriju Republike Hrvatske primjenom sustava kvalitativne selektivne distribucije.

Člankom 3. stavkom 4. Uredbe o motornim vozilima propisano je kako se poduzetnici u sustavu selektivne distribucije moraju obvezati da neće prodavati proizvode koji su predmet sporazuma neovlaštenim distributerima ili serviserima. Slijedom navedenog, poduzetnik ADRIA LADA d.o.o. nije smio prodavati motorna vozila marke »LADA« drugim neovlaštenim distributerima na teritoriju Republike Hrvatske.

Međutim, istovremeno s trajanjem Distribucijskog sporazuma poduzetnik JSC AVTOVAZ, Rusija, putem povezanog društva LADA DISTRIBUTION & MARKETING, Cipar sklopio je kupoprodajne ugovore s poduzetnicima [...] i [...] te tako faktično omogućio paralelni uvoz motornih vozila marke »LADA« u Republiku Hrvatsku i na taj način postupio suprotno svrsi samog Distribucijskog sporazuma sklopljenog s poduzetnikom ADRIA LADA d.o.o. i smislu odredbe članka 3. stavka 4. Uredbe o motornim vozilima, kojom se uređuje sustav selektivne distribucije.

Sukladno odredbi članka 10. stavka 4. točke c) Uredbe o motornim vozilima, ne smatraju se zabranjenim vertikalnim ograničenjima ograničenja koja imaju za cilj ograničavanje članovima unutar sustava selektivne distribucije aktivne i pasivne prodaje novih motornih vozila i rezervnih dijelova neovlaštenim distributerima na tržištima na kojima se primjenjuje selektivni distribucijski sustav, izuzev ograničenja prodaje dijelova neovisnim serviserima koji te dijelove koriste za popravak i održavanje motornih vozila.

Dakle, iako je poduzetniku ADRIA LADA d.o.o., sukladno odredbama članka 3. stavka 4. Uredbe o motornim vozilima, bila zabranjena prodaja motornih vozila marke »LADA« neovlaštenim distributerima na teritoriju Republike Hrvatske, istovremeno je povezano društvo poduzetnika JSC AVTOVAZ, Rusija, LADA DISTRIBUTION & MARKETING, Cipar, na teritoriju Republike Hrvatske vršilo prodaju motornih vozila marke »LADA« neovlaštenim distributerima, poduzetnicima [...] i [...]. Navedeno je postupanje poduzetnika LADA DISTRIBUTION & MARKETING, Cipar u suprotnosti s odredbama članka 3. stavka 4. Uredbe o motornim vozilima, a poduzetnik JSC AVTOVAZ, Rusija ni na koji način nije pokušao spriječiti takvo daljnje postupanje svog povezanog društva, iako je to mogao učiniti sukladno odredbama članka 10. stavka 4. točke c) Uredbe o motornim vozilima.

Pored toga, poduzetnik JSC AVTOVAZ, Rusija postupio je suprotno Uredbi o motornim vozilima i kod raskida Distribucijskog sporazuma, budući da nije poštivao otkazne rokove propisane člankom 9. stavkom 1. točkom b), kao ni minimalno trajanje sporazuma o distribuciji propisano člankom 9. stavkom 1. točkom a).

Slijedom navedenog, može se zaključiti kako je postupanje poduzetnika ADRIA LADA d.o.o. naročito u vezi s distribucijom, ali u određenoj mjeri i sa servisiranjem motornih vozila marke »LADA« na teritoriju Republike Hrvatske, a kako to i on sam navodi, u velikoj mjeri moglo biti uzrokovano i postupanjem njegovog principala, poduzetnika JSC AVTOVAZ, Rusija, koje je bilo protivno cilju i svrsi predmetnog Distribucijskog sporazuma, a sama provedba tog sporazuma u suprotnosti s odredbama Uredbe o motornim vozilima.

b) Poduzetnik ADRIA LADA d.o.o., sklopio je 16. lipnja 1997. Ugovor o prodaji automobila Lada br. 08 na neodređeno vrijeme s poduzetnikom AUTOCENTAR VRBOVEC d.o.o. Ugovor je prestao važiti 31. prosinca 2006. Agencija nije ocjenjivala odredbe predmetnog ugovora, budući da je isti prestao važiti prije no što je poduzetnik ADRIA LADA d.o.o. sklopio Distribucijski sporazum s poduzetnikom JSC AVTOVAZ, Rusija (28. svibnja 2007.), temeljem kojeg je preuzeo obveze i ovlasti organiziranja distribucijske i servisne mreže na teritoriju Republike Hrvatske.

c) Ugovori o održavanju automobila Lada, koje je poduzetnik ADRIA LADA d.o.o. sklopio s poduzetnicima MARTINKO AUTO SERVIS VOZILA I TRGOVINA, 11. lipnja 1997., AUTOCENTAR VRBOVEC d.o.o., 16. lipnja 1997., AUTO LAD d.o.o., 1. srpnja 1997. i AUTOMEHANIČARSKI OBRT DENIS, 20. travnja 2005., nisu usklađeni s odredbama Uredbe o motornim vozilima jer sadrže sljedeće ograničavajuće odredbe:

– Članak V. Ugovora kojim se poduzetnik obvezuje da bez prethodne pisane suglasnosti poduzetnika ADRIA LADA d.o.o. neće obavljati usluge održavanja vozila iz drugog programa odnosno marke, a koji je suprotan odredbi članka 14. stavka 1. točke c) Uredbe o motornim vozilima, kojom se zabranjuju neposredne ili posredne obveze nametnute članovima sustava distribucije da ne prodaju motorna vozila ili rezervne dijelove određenog dobavljača – tržišnog takmaca ili da ne pružaju usluge popravka i održavanja za ta motorna vozila;

Člankom 14. Uredbe o motornim vozilima osigurava se tzv. multi-branding, odnosno pruža se mogućnost izbora distributerima i/ili serviserima da prodaju i/ili servisiraju motorna vozila više različitih brandova, odnosno robnih marki, od različitih dobavljača, tržišnih takmaca.

Sve odredbe (obveze) u sporazumima koje na bilo koji način onemogućavanju ili ograničavaju multi-branding, temeljem članka 14. stavka 1. Uredbe o motornim vozilima, ne mogu se skupno izuzeti od primjene članka 9. ZZTN.

– Članak XIII. Ugovora kojim se poduzetnik obvezuje sve rezervne dijelove za motorna vozila marke »LADA« nabavljati isključivo od poduzetnika ADRIA LADA d.o.o., a koji je suprotan odredbi članka 12. stavka 1. točke d) Uredbe o motornim vozilima, kojom se zabranjuje ograničavanje prava distributera ili ovlaštenog servisera da nabavlja originalne rezervne dijelove ili rezervne dijelove usporedive kakvoće od trećeg poduzetnika po svom izboru, te da ih koristi za popravak ili održavanje motornih vozila, ne isključujući pravo dobavljača novih motornih vozila da zahtijeva uporabu originalnih rezervnih dijelova, koje isti dobavljaju, za popravke koji se obavljaju unutar jamstvenog roka, besplatne popravke i poslove vezane uz opoziv vozila;

Članak 12. Uredbe o motornim vozilima uređuje teška ograničenja tržišnog natjecanja u sporazumima koji se odnose na prodaju rezervnih dijelova te usluge popravka i održavanja. Sporazumi koji sadrže teška ograničenja tržišnog natjecanja propisana Uredbom o motornim vozilima ne mogu uživati beneficiju skupnog izuzeća uređenu tom Uredbom.

Rezervnim dijelovima, u smislu Uredbe o motornim vozilima, smatraju se dijelovi koji se trebaju ugraditi u ili na motorno vozilo, kako bi se zamijenili dijelovi tog motornog vozila, uključujući robu koja je neophodna za njegovu uporabu, poput maziva, uz iznimku goriva.

Rezervni dijelovi dijele se na originalne rezervne dijelove i rezervne dijelove usporedivo jednake kvalitete. Originalni rezervni dijelovi proizvode se u skladu s propisima i proizvodnim standardima koje propisuje proizvođač motornih vozila, a iste su kvalitete kao i dijelovi koje proizvođač rabi za sastavljanje motornih vozila. Rezervni dijelovi usporedivo jednake kvalitete rezervni su dijelovi koje je izradio bilo koji poduzetnik koji može u svakom trenutku potvrditi kako su navedeni rezervni dijelovi usporedivo jednake kvalitete u odnosu na dijelove koji se koriste, ili su se koristili za sastavljanje motornih vozila.

Smisao navedene odredbe jest omogućavanje pristupa ovlaštenih servisera rezervnim dijelovima koji konkuriraju rezervnim dijelovima koje prodaje dobavljač motornih vozila. Sukladno članku 12. stavku 1. Uredbe o motornim vozilima, svako ograničenje tog pristupa smatra se teškim ograničenjem tržišnog natjecanja.

Međutim, temeljem odredbe članka 14. stavka 3. dopušta se dobavljaču obvezivanje kupca (ovlaštenom serviseru) na kupnju originalnih proizvoda do 30 posto od ukupne količine proizvoda na mjerodavnom tržištu koju je kupac ostvario u prethodnoj financijskoj godini te se takva obveza ne smatra zabranjenom obvezom nenatjecanja i nije protivna odredbama Uredbe o motornim vozilima ako ovlašteni serviser slobodno kupuje tu robu od dobavljača ili od drugih izvora koje dobavljač odredi. Taj postotak izračunava se u odnosu na ukupnu vrijednost kupovine tih proizvoda (originalnih rezervnih dijelova) i njihovih supstituta (rezervnih dijelova usporedivo jednake kvalitete), koju je određeni ovlašteni serviser ostvario u prethodnoj financijskoj godini.

Također, važno je napomenuti kako navedene odredbe ne isključuju pravo dobavljača novih motornih vozila da od ovlaštenog servisera zahtijeva uporabu originalnih rezervnih dijelova za popravke koji se obavljaju unutar jamstvenog roka, besplatne popravke i popravke vezane za opoziv vozila.

– Članak XVII. Ugovora kojim se utvrđuje fiksna cijena radnog sata popravka vozila u jamstvenom roku, a koji je suprotan odredbi članka 10. stavka 1. točke a) Uredbe o motornim vozilima, kojom se zabranjuje ograničavanje prava distributera ili servisera da slobodno određuje cijenu proizvoda, što ne isključuje dobavljača da odredi maksimalnu prodajnu cijenu ili preporuči prodajnu cijenu, pod uvjetom da nije riječ o fiksnim ili minimalnim prodajnim cijenama, koje su rezultat izvršenog pritiska ili poticaja od bilo koje ugovorne strane;

Članak 10. Uredbe o motornim vozilima uređuje teška ograničenja tržišnog natjecanja koja mogu sadržavati sporazumi koji se odnose na sva tri tržišta obuhvaćena Uredbom o motornim vozilima, tržište prodaje novih motornih vozila, tržište prodaje rezervnih dijelova za motorna vozila te tržište usluga popravka i održavanja motornih vozila.

Odredbom članka 10. stavka 1. točke a) Uredbe o motornim vozilima dobavljaču motornih vozila izričito se zabranjuje određivanje fiksnih ili minimalnih cijena po kojima njegovi distributeri ili serviseri prodaju proizvod ili pružaju usluge. Njihovo pravo slobodnog određivanja prodajnih cijena ne smije biti ograničeno. Dopušteno je, međutim, distributerima ili serviserima odrediti maksimalnu prodajnu cijenu ili preporučenu cijenu proizvoda ili usluge.

– Članak XXVIII. Ugovora kojim se ugovor zaključuje na rok od 1 (jedne) godine te kojim se određuje otkazni rok od 2 (dva) mjeseca, a koji je suprotan odredbi članka 9. stavka 1. točke a) Uredbe o motornim vozilima, temeljem koje se sporazum na određeno razdoblje može sklopiti na razdoblje od najmanje pet godina, a svaka strana sporazuma se obvezuje da će obavijestiti drugu stranu najmanje šest mjeseci unaprijed o svojoj namjeri da neće obnoviti sporazum;

Potrebno je napomenuti kako Ugovor o održavanju automobila Lada br. 25, koji je poduzetnik ADRIA LADA d.o.o. sklopio 20. travnja 2005. s poduzetnikom AUTOMEHANIČARSKI OBRT DENIS ne sadrži spornu odredbu, budući da je isti sklopljen na neodređeno vrijeme.

Članak 9. Uredbe o motornim vozilima razlikuje sklapanje sporazuma na neodređeno i određeno razdoblje, propisuje minimalno trajanje sporazuma te trajanje otkaznih rokova prilikom njegova raskida. U slučaju da se sporazum sklapa na određeno razdoblje, ono mora iznositi najmanje pet godina, a otkazni rok mora iznositi najmanje šest mjeseci.

– Članak XXIX. Ugovora kojim se kao razlozi jednostranog raskida Ugovora navode proširenje servisa na vozila iz drugog programa, što je suprotno odredbi članka 14. stavka 1. točke c) Uredbe o motornim vozilima, te ugradnja neoriginalnih dijelova ili dijelova drugog dobavljača, što je suprotno odredbi članka 12. stavka 1. točke d) Uredbe o motornim vozilima;

Navedeni razlozi jednostranog raskida Ugovora odnose se na odredbe članka V. i XIII. Ugovora, koji su u suprotnosti s odredbama članka 14. stavka 1. točke c) i članka 12. stavka 1. točke d) Uredbe o motornim vozilima.

– također, Ugovor ne predviđa obvezne sastojke svakog vertikalnog sporazuma o servisiranju motornih vozila, sukladno odredbi članka 9. stavka 3. Uredbe o motornim vozilima, koja se odnosi na osiguravanje rješavanja sporova koji proizlaze iz sporazuma putem postupka mirenja pri Centru za mirenje Hrvatske gospodarske komore, i sukladno odredbi članka 9. stavka 4. Uredbe o motornim vozilima, koja se odnosi na osiguranje prava prijenosa serviserovih prava na drugog servisera unutar sustava ovlaštenih servisera.

d) Pojedine odredbe »Organizacijskih uputstava za provođenje servisa na automobilima Lada u jamstvenom roku«, koja čine prilog br. 2. svih Ugovora o održavanju vozila koje je poduzetnik ADRIA LADA d.o.o. sklopio sa svojim ovlaštenim serviserima na neodređeno vrijeme, a koja je, sukladno rješenju Agencije o privremenoj mjeri od 17. prosinca 2008., poduzetnik ADRIA LADA d.o.o. objavio na svojoj internetskoj stranici, u suprotnosti su s odredbom članka 12. stavka 1. točke d) Uredbe o motornim vozilima, kojom se zabranjuje ograničavanje prava distributera ili ovlaštenog servisera da nabavlja originalne rezervne dijelove ili rezervne dijelove usporedive kakvoće od trećeg poduzetnika po svom izboru, te da ih koristi za popravak ili održavanje motornih vozila, ne isključujući pravo dobavljača novih motornih vozila da zahtijeva uporabu originalnih rezervnih dijelova, koje isti dobavljaju, za popravke koji se obavljaju unutar jamstvenog roka, besplatne popravke i poslove vezane uz opoziv vozila, te stoga i odredbom članka 9. stavka 1. točke 2. ZZTN, kojom se zabranjuje ograničenje ili nadziranje proizvodnje, tržišta, tehnološkog razvoja ili ulaganja. Riječ je o sljedećim odredbama:

– točka 2.5. kojom se za usluge izvan jamstvenog roka ovlaštenim servisima nameće obveza uporabe originalnih rezervnih dijelova;

– točka 3.3. kojom se uvjetuje da pričuvni dijelovi za popravak automobila moraju biti originalni;

– točka 7. kojom se kvaliteta servisnih usluga koje izvršava servis osigurava upotrebom originalnih rezervnih dijelova Lada.

Vezano za Organizacijska uputstva, potrebno je napomenuti kako je Agencija utvrdila kako se njima, unatoč nazivu u kojem se spominje isključivo jamstveni rok, uređuje i obavljanje servisa izvan jamstvenog roka, što jasno proizlazi iz točke 2.5. Budući da bi temeljem navedene točke Organizacijskih uputstava serviseri morali osigurati za popravke izvan jamstvenog roka kvalitetu koja je tražena za popravke u jamstvenom roku, i to gledano u cjelini: prijem, kvalitetan popravak, poštovanje tvorničke dokumentacije, ugradnju originalnih rezervnih dijelova i predaju automobila vlasniku, a poduzetnik ADRIA LADA d.o.o. nije u točkama 3.3. i 7. jasno razgraničio odnose li se one na popravak unutar ili izvan jamstvenog roka, navedene se točke smatraju suprotnima odredbi članka 12. stavka 1. točke d) Uredbe o motornim vozilima.

Obrazloženje poduzetnika ADRIA LADA d.o.o. u podnesku od 11. ožujka 2009., kako se riječ »originalan« u cijelosti ima tumačiti kao »nov« zamjenski dio te kako se u praksi u cijelosti postupa i razumijeva korištenje novih nerabljenih zamjenskih dijelova, pri tome ne uvjetujući njihovog proizvođača, nije uvjerilo Agenciju, budući da nije riječ o istoznačnicama. Riječ »originalan« se niti u svakodnevnom shvaćanju niti u onom stručnom ne može poistovjetiti s riječju »nov«. Osim toga, poduzetnik ADRIA LADA d.o.o. nije pružio Agenciji nikakve druge dokaze svojim tvrdnjama kako se u praksi postupa na drugačiji način. Nadalje, iako se u istom podnesku poduzetnik ADRIA LADA d.o.o. obvezao ispraviti navedene odredbe, uvidom u »Organizacijska uputstva« koja su objavljena na internetskoj stranici poduzetnika ADRIA LADA d.o.o., Agencija je utvrdila kako se na dan donošenja ovog rješenja ta uputstva i dalje nalaze na internetskoj stranici u neizmijenjenom obliku.

VII. ODLUKA VIJEĆA ZA ZAŠTITU TRŽIŠNOG NATJECANJA

Na temelju detaljno provedene ekonomske i pravne analize u ovom predmetu, Vijeće je na 24. sjednici, održanoj 24. rujna 2009., sukladno ovlastima iz članaka 34. i 35. stavka 1. točke 2. ZZTN, donijelo odluku kako poduzetnik ADRIA LADA d.o.o., u razdoblju od 28. svibnja 2007. do 1. veljače 2009., nije organizirao ovlaštenu distribucijsku i servisnu mrežu motornih vozila marke »LADA« u skladu s Uredbom o motornim vozilima, pa je na taj način u tom razdoblju sklapanjem zabranjenih sporazuma opisanih u točki 2. 3. i 5. izreke ovoga rješenja ograničio tržišno natjecanje na mjerodavnim tržištima pružanja usluga popravka i održavanja motornih vozila i nabave rezervnih dijelova.

Poduzetnik ADRIA LADA d.o.o. nije u postupku dokazao kako predmetni, analizirani Ugovori o održavanju automobila Lada i »Organizacijska uputstva za provođenje servisa na automobilima Lada u jamstvenom roku«, koja čine prilog br. 2. svih Ugovora o održavanju automobila Lada, ispunjavaju uvjete iz članka 10. ZZTN, radi izuzeća predmetnih sporazuma od primjene odredbi o zabranjenim sporazumima iz članka 9. ZZTN. Predmetni ugovori nisu se mogli skupno izuzeti jer su sadržavali teška ograničenja tržišnog natjecanja propisana Uredbom o motornim vozilima. Ograničenja koja su propisana uredbama Vlade RH o skupnim izuzećima određenih kategorija sporazuma kao teška ograničenja tržišnog natjecanja (engl. hard-core restrictions), u konkretnom slučaju Uredbom o motornim vozilima, smatraju se ograničenjima prema cilju, pa sporazumi koji ih sadrže ne mogu, u pravilu, biti niti pojedinačno izuzeti, u smislu članka 12. ZZTN, od primjene odredbi o zabranjenim sporazumima jer se predmnijeva da takva ograničenja ne mogu imati pozitivne učinke na tržišno natjecanje. Navedeno potvrđuje i pravna stečevina EZ-a u Obavijesti Komisije – Smjernice za primjenu članka 81. stavka 3. Ugovora (odgovarajući članak 10. ZZTN).

Slijedom navedenog, odlučeno je kao u točkama 1., 2., 3. i 4. izreke ovoga rješenja.

Na temelju članka 9. stavka 2. ZZTN, odredbe predmetnih sporazuma koje su u točkama 2. i 3. izreke predmetnog rješenja utvrđene zabranjenima u smislu članka 9. stavka 1. ZZTN, ništave su ex lege. Slijedom navedenog, odlučeno je kao u točki 4. izreke ovoga rješenja.

Vijeće je također utvrdilo kako je poduzetnik ADRIA LADA d.o.o., u razdoblju od 28. svibnja 2007. do 17. prosinca 2008., pri sklapanju ugovora sa ovlaštenim serviserima primjenjivao nejednake uvjete jer nije svim zainteresiranim poduzetnicima učinio javno dostupnim kriterije za primanje u svoj odabrani kvalitativni sustav servisiranja motornih vozila marke »LADA«, odnosno te kriterije primjenjivao je na diskriminirajući način što je imalo za posljedicu onemogućavanje pristupa tržištu servisiranja motornih vozila marke »LADA« poduzetniku SPID d.o.o. i svim ostalim zainteresiranim poduzetnicima koji zadovoljavaju te kriterije i suprotno je odredbi članka 3. stavka 5. Uredbe o motornim vozilima, pa ih je na taj način doveo u nepovoljan položaj u odnosu na njihove konkurente u smislu članka 9. ZZTN. Slijedom navedenog, odlučeno je kao u točki 5. izreke ovoga rješenja.

Ovim rješenjem ukida se rješenje Agencije o privremenoj mjeri od 17. prosinca 2008., sukladno točki 6. izreke istoga rješenja. Uvidom u dokumentaciju prikupljenu tijekom postupka, utvrđeno je da poduzetnik ADRIA LADA d.o.o. od 1. veljače 2009., uslijed raskida Distribucijskog sporazuma s poduzetnikom JSC AVTOVAZ, Rusija, više nema ovlasti za ustrojavanje distribucijske i servisne mreže u Republici Hrvatskoj, te stoga nakon tog datuma više ne postoji njegova obveza primanja poduzetnika u servisnu mrežu za motorna vozila marke »LADA«. Slijedom navedenog, odlučeno je kao u točki 6. izreke ovoga rješenja.

Poduzetnik SPID d.o.o., ako za to ima poslovni interes, može se radi ulaska u mrežu ovlaštenih distributera i/ili servisera motornih vozila marke »LADA« u Republici Hrvatskoj, obratiti poduzetniku LADA DISTRIBUTION & MARKETING LIMITED, Cipar, budući da je u postupku utvrđeno kako je navedeni poduzetnik nakon 1. veljače 2009. jedini poduzetnik koji ima ovlaštenje poduzetnika JSC AVTOVAZ, Rusija glede organizacije servisne mreže za motorna vozila marke »LADA« u Republici Hrvatskoj.

Budući da je u tijeku reorganizacija poslovanja poduzetnika JSC AVTOVAZ, Rusija u Europi, Agencija će u slučaju sklapanja Distribucijskog sporazuma u odnosu na motorna vozila marke »LADA« u Republici Hrvatskoj s nekim od poduzetnika u Republici Hrvatskoj, u posebnom postupku od tog poduzetnika zatražiti navedeni sporazum, radi ocjene njegove sukladnosti s odredbama ZZTN i Uredbe o motornim vozilima.

Na temelju članka 60., a u svezi s člankom 61. stavkom 1. točkom 1. i stavkom 2. ZZTN, Agencija će podnijeti optužni prijedlog za pokretanje prekršajnog postupka protiv poduzetnika ADRIA LADA d.o.o. i odgovorne osobe poduzetnika ADRIA LADA d.o.o. nadležnom prekršajnom sudu. Pri tome će Agencija predložiti nadležnom sudu da uzme u konkretnom slučaju i neke olakotne okolnosti koje se odnose na postupanje principala poduzetnika JSC AVTOVAZ, Rusija, koje je za posljedicu moglo imati i postupanje poduzetnika ADRIA LADA d.o.o. protivno propisima o zaštiti tržišnog natjecanja, kao slabije ugovorne strane iz konkretnog ugovornog odnosa.

Sukladno odredbi članka 59. stavka 1. ZZTN, a u svezi s člankom 57. točkom 1. ZZTN, ovo rješenje bit će objavljeno u »Narodnim novinama». Slijedom navedenog, Agencija je odlučila kao u točki 7. izreke ovoga rješenja.

UPUTA O PRAVNOM LIJEKU

Ovo je rješenje konačno u upravnom postupku. Protiv ovoga rješenja nije dopuštena žalba, ali nezadovoljna stranka može, sukladno članku 58. ZZTN, pokrenuti upravni spor kod Upravnog suda Republike Hrvatske, u roku od trideset (30) dana od dana dostave ovoga rješenja.

Klasa: UP/I 030-02/2008-01/67

Urbroj: 580-02-09-70-45

Zagreb, 24. rujna 2009.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 150/2009-3668